title: Odluka Vijeća 2013/189/ZVSP od 22. travnja 2013. o osnivanju Europske akademije za sigurnost i obranu (EASO) i stavljanju izvan snage Zajedničke akcije 2008/550/ZVSP

text:
               18/Sv. 15

               HR

               Službeni list Europske unije

               229

         32013D0189

               L 112/22

               SLUŽBENI LIST EUROPSKE UNIJE

         ODLUKA VIJEĆA 2013/189/ZVSP
   od 22. travnja 2013.
   o osnivanju Europske akademije za sigurnost i obranu (EASO) i stavljanju izvan snage Zajedničke akcije 2008/550/ZVSP
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 28. stavak 1., članak 42. stavak 4. i članak 43. stavak 4.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 18. srpnja 2005. donijelo Zajedničku akciju 2005/575/ZVSP o osnivanju Europske akademije za sigurnost i obranu (EASO) (1). Ta je Zajednička akcija zamijenjena Zajedničkom akcijom Vijeća 2008/550/ZVSP od 23. lipnja 2008. o osnivanju Europske akademije za sigurnost i obranu (EASO) (2).

               (2)

               Upravljački odbor EASO-a se 1. prosinca 2008., na temelju članka 13. Zajedničke akcije 2008/550/ZVSP, usuglasio o preporukama o perspektivama EASO-a za budućnost.

               (3)

               Vijeće je u svojim zaključcima od 8. prosinca 2008. odobrilo preporuke odbora. Zajedničku akciju 2008/550/ZVSP bi stoga trebalo zamijeniti novim pravnim aktom koji odražava te preporuke.

               (4)

               Aktivnosti osposobljavanja u okviru EASO-a trebale bi se provoditi u području Zajedničke sigurnosne i obrambene politike (ZSOP), uključujući u područjima rješavanja sukoba i stabilizacije.

               (5)

               Prikladno je da se tijekom razdoblja obuhvaćenog ovom Odlukom EASO oslanja samo na upućeno osoblje.

               (6)

               Na temelju Odluke Vijeća 2010/427/EU od 26. srpnja 2010. o uspostavi organizacije i funkcioniranju Europske službe za vanjsko djelovanje (3) (ESVD), ESVD treba EASO-u pružiti potporu koju je prethodno pružalo Glavno tajništvo Vijeća,

         DONIJELO JE OVU ODLUKU:
   POGLAVLJE I.

      OSNIVANJE, MISIJA, CILJEVI I ZADAĆE

   Članak 1.
   Osnivanje
   Osniva se Europska akademija za sigurnost i obranu (EASO).
   Članak 2.
   Misija
   EASO pruža osposobljavanje u području Zajedničke sigurnosne i obrambene politike (ZSOP) Unije u kontekstu Zajedničke vanjske i sigurnosne politike (ZVSP) na strateškoj razini radi razvijanja i promicanja zajedničkog razumijevanja ZSOP-a među civilnim i vojnim osobljem te radi prepoznavanja i širenja, kroz svoje aktivnosti osposobljavanja („aktivnosti osposobljavanja EASO-a”), najbolje prakse u odnosu na različite aspekte ZSOP-a.
   Članak 3.
   Ciljevi
   Ciljevi EASO-a su sljedeći:

               (a)

               dodatno ojačati kulturu zajedničke europske sigurnosti i obrane u okviru ZSOP-a;

               (b)

               promicati bolje razumijevanje ZSOP-a kao ključnog dijela ZVSP-a;

               (c)

               tijelima Unije osiguravati stručno osoblje sposobno za učinkovit rad na svim pitanjima ZSOP-a;

               (d)

               administracijama i osoblju država članica osigurati stručno osoblje koje je upoznato s politikama, institucijama i postupcima Unije u području ZVSP-a;

               (e)

               podupirati partnerstva Unije u području ZSOP-a, posebno partnerstva sa zemljama koje sudjeluju u misijama ZSOP-a;

               (f)

               doprinositi promicanju poslovnih odnosa i kontakata među sudionicima u aktivnostima osposobljavanja EASO-a („sudionici”).

         Prema potrebi, pazi se na osiguravanje usklađenosti s drugim aktivnostima Unije.
   Članak 4.
   Zadaće
   1.   U skladu s njegovom misijom i ciljevima, glavne su zadaće EASO-a organiziranje i provedba aktivnosti osposobljavanja EASO-a u području ZSOP-a.
   2.   Aktivnosti osposobljavanja EASO-a uključuju:

               (a)

               tečaj ZSOP-a visokog stupnja;

               (b)

               orijentacijske tečajeve ZSOP-a;

               (c)

               tečajeve ZSOP-a za specijalizirane ciljne skupine ili tečajeve o specifičnim temama.

         Ostale aktivnosti osposobljavanja provode se u skladu s odlukama upravljačkog odbora iz članka 8. („odbora”).
   3.   Osim aktivnosti iz stavka 2., EASO posebno:

               (a)

               podupire odnose koje treba uspostaviti između ustanova iz članka 5. stavka 1. uključenih u mrežu iz tog stavka („mreža”);

               (b)

               instalira i dalje razvija internetski Sustav za učenje na daljinu (IDL) radi potpore aktivnostima osposobljavanja ZSOP-a;

               (c)

               razvija i izrađuje materijale za osposobljavanje Unije u području ZSOP-a koristeći se i već postojećom odgovarajućim materijalima;

               (d)

               potiče mrežu za susrete bivših sudionika;

               (e)

               podupire programe razmjene u području ZSOP-a između ustanova za osposobljavanje država članica;

               (f)

               doprinosi godišnjim programima osposobljavanja Unije u području ZSOP-a;

               (g)

               pruža potporu upravljanju osposobljavanjem u području sprečavanja sukoba i upravljanja civilnim krizama;

               (h)

               organizira i vodi godišnju konferenciju za umrežavanje (annual networking conference), povezujući civilne i vojne stručnjake za osposobljavanje u području ZSOP-a iz ustanova za osposobljavanje i ministarstava država članica te, prema potrebi, odgovarajuće vanjske aktere osposobljavanja;

               (i)

               obavlja godišnju reviziju svojih postignuća u ispunjavanju ciljeva navedenih u članku 3.

         4.   Aktivnosti osposobljavanja EASO-a provode se posredstvom mreže.
   5.   Kao dio mreže, Institut Europske unije za sigurnosne studije (European Union Institute for Security Studies – EU ISS) podupire aktivnosti osposobljavanja EASO-a, posebno putem publikacija EU ISS-a i osiguravanjem predavanja koja drže istraživači EU ISS-a te davanjem doprinosa IDL-u EASO-a.
   POGLAVLJE II.

      ORGANIZACIJA

   Članak 5.
   Mreža
   1.   EASO je organiziran kao mreža koja povezuje civilne i vojne ustanove, više i visoke škole, akademije, sveučilišta, institucije i druge aktere koji se bave pitanjima sigurnosne i obrambene politike u Uniji kako su ih utvrdile države članice i EU ISS („ustanove”), kako bi poduprli provedbu aktivnosti osposobljavanja u području ZSOP-a.
   2.   EASO uspostavlja bliske veze s institucijama Unije i odgovarajućim agencijama Unije, posebno s Europskom policijskom akademijom (CEPOL).
   3.   EASO djeluje u okviru opće odgovornosti Visokog predstavnika Unije za vanjske poslove i sigurnosnu politiku („Visoki predstavnik”).
   Članak 6.
   Pravna sposobnost
   1.   EASO ima pravnu sposobnost potrebnu za obavljanje svojih zadaća i postizanje svojih ciljeva, sklapanje ugovora i administrativnih aranžmana potrebnih za svoje funkcioniranje, uključujući za provedbu upućivanja osoblja, nabavu opreme, posebno opreme za nastavu, vođenje bankovnih računa te pravnu sposobnost da bude stranka u sudskom postupku.
   2.   Odgovornost koja može proizaći iz ugovora koje je sklopio EASO pokrivena je financijskim sredstvima koja su mu raspoloživa na temelju članaka 14., 15. i 16.
   Članak 7.
   Struktura
   U okviru EASO-a uspostavlja se sljedeća struktura:

               (a)

               odbor koji je odgovoran za cjelokupnu koordinaciju i usmjeravanje aktivnosti osposobljavanja EASO-a;

               (b)

               izvršno akademsko vijeće („vijeće”) koje je odgovorno za osiguravanje kvalitete i povezanosti aktivnosti osposobljavanja EASO-a;

               (c)

               ravnatelj EASO-a koji je odgovoran za financijsko i administrativno upravljanje EASO-om te pomaže odboru i vijeću u organiziranju aktivnosti EASO-a i upravljanju njima;

               (d)

               tajništvo EASO-a („tajništvo”) koje pomaže ravnatelju EASO-a u obavljanju njegovih zadaća.

         Članak 8.
   Upravljački odbor
   1.   Odbor koji se sastoji od po jednog predstavnika kojeg imenuje svaka država članica je tijelo EASO-a koje donosi odluke. Svakog člana odbora može zastupati ili pratiti zamjenik.
   2.   Članove odbora mogu na sastancima odbora pratiti stručnjaci.
   3.   Odborom predsjedava predstavnik Visokog predstavnika koji ima odgovarajuće iskustvo. Odbor se sastaje najmanje dva puta godišnje.
   4.   Predstavnici zemalja koje pristupaju Uniji mogu prisustvovati sastancima Odbora kao aktivni promatrači.
   5.   Ravnatelj EASO-a, predsjedavajući vijeća i, prema potrebi, predsjednici njegovih različitih sastava, kao i predstavnik Komisije, sudjeluju na sastancima odbora, ali nemaju pravo glasa.
   6.   Zadaće odbora su:

               (a)

               izrađivati godišnji akademski program EASO-a koji se temelji na konceptu osposobljavanja EASO-a;

               (b)

               pružati opće smjernice za rad vijeća;

               (c)

               odobriti i redovito preispitivati koncept osposobljavanja EASO-a, koji odražava usuglašene zahtjeve osposobljavanja EASO-a;

               (d)

               odabrati državu(-e) članicu(-e) domaćina(-e) aktivnosti osposobljavanja EASO-a i ustanove koje ih provode;

               (e)

               razviti i usuglasiti nacrt kurikuluma za sve aktivnosti osposobljavanja EASO-a;

               (f)

               primiti na znanje izvješća o evaluaciji osposobljavanja i odobriti opće godišnje izvješće o aktivnostima osposobljavanja EASO-a, koja se prosljeđuju odgovarajućim tijelima Vijeća;

               (g)

               imenovati predsjedavajuće vijeća i njegovih različitih sastava na razdoblje od barem dvije akademske godine;

               (h)

               donositi potrebne odluke u vezi s funkcioniranjem EASO-a u mjeri u kojoj donošenje tih odluka nije dodijeljeno drugim tijelima;

               (i)

               odobravati godišnji proračun i sve izmjene proračuna, djelujući na temelju prijedloga ravnatelja EASO-a;

               (j)

               odobravati godišnje financijske izvještaje i davati razrješnicu ravnatelju EASO-a;

               (k)

               odobravati dodatna pravila koja se primjenjuju na rashode kojima upravlja EASO;

               (l)

               odobravati sve sporazume o financiranju i/ili tehničke aranžmane s Komisijom, ESVD-om ili državom članicom u vezi s financiranjem i/ili izvršavanjem rashoda EASO-a;

               (m)

               odobravati pravila koja se primjenjuju na osoblje upućeno EASO-u;

               (n)

               odlučivati o otvaranju specifičnih aktivnosti osposobljavanja EASO-a za sudjelovanje trećih zemalja u okviru općeg političkog okvira koji određuje Politički i sigurnosni odbor.

         7.   Odbor odobrava svoj poslovnik.
   8.   Odbor odlučuje kvalificiranom većinom, kako je utvrđeno u glavi II. Protokola br. 36 o prijelaznim odredbama priloženog Ugovoru o Europskoj uniji i Ugovoru o funkcioniranju Europske unije.
   Članak 9.
   Izvršno akademsko vijeće
   1.   Vijeće se sastoji od visokih predstavnika civilnih i vojnih ustanova te drugih aktera koje odrede države članice za potporu provedbi aktivnosti osposobljavanja EASO-a. Kada više predstavnika dolazi iz jedne države članice, oni zajedno tvore jedinstveno izaslanstvo.
   2.   Predsjedavajućeg vijeća između njegovih članova imenuje odbor.
   3.   Predstavnike Komisije i ESVD-a poziva se na sastanke vijeća.
   4.   Akademske stručnjake i visoke službenike iz nacionalnih ustanova i ustanova Unije može se pozvati na sastanke vijeća.
   5.   Zadaće vijeća:

               (a)

               davati akademske savjete i preporuke odboru;

               (b)

               provoditi, kroz mrežu, usuglašene godišnje akademske programe;

               (c)

               nadzirati IDL;

               (d)

               razvijati detaljne kurikulume za sve aktivnosti osposobljavanja EASO-a polazeći od usuglašenih okvirnih kurikuluma;

               (e)

               osigurati opću koordinaciju aktivnosti osposobljavanja EASO-a između svih ustanova;

               (f)

               preispitati standarde aktivnosti osposobljavanja EASO-a provedene u prethodnoj akademskoj godini;

               (g)

               podnositi odboru prijedloge za aktivnosti osposobljavanja EASO-a u sljedećoj akademskoj godini;

               (h)

               osigurati sustavnu evaluaciju svih aktivnosti osposobljavanja EASO-a i odobravati izvješća o evaluaciji osposobljavanja;

               (i)

               dati doprinos nacrtu općega godišnjeg izvješća o aktivnostima EASO-a.

         6.   Kako bi ispunilo svoje zadaće, vijeće se može sastajati u različitim sastavima usmjerenima na projekte. Vijeće izrađuje pravila i aranžmane koji uređuju formiranje i funkcioniranje tih sastava, s kojima se treba suglasiti odbor.
   7.   Poslovnik vijeća donosi odbor.
   Članak 10.
   Ravnatelj EASO-a
   1.   Ravnatelj EASO-a odgovaran je za organizaciju i upravljanje aktivnostima osposobljavanja EASO-a. Ravnatelj EASO-a podupire rad odbora i vijeća u tom području te djeluje kao predstavnik EASO-a za aktivnosti osposobljavanja EASO-a unutar i izvan mreže. Ravnatelj EASO-a posebno:

               (a)

               poduzima sve potrebne mjere, uključujući donošenje unutarnjih administrativnih uputa i objavljivanje obavijesti, kako bi se osiguralo djelotvorno odvijanje aktivnosti EASO-a;

               (b)

               izrađuje prednacrt godišnjeg izvješća EASO-a i prednacrt njegovog programa rada koji se podnose odboru na temelju prijedloga koje je podnijelo vijeće;

               (c)

               koordinira provedbu programa rada EASO-a;

               (d)

               održava kontakte s relevantnim tijelima u državama članicama;

               (e)

               održava kontakte s relevantnim vanjskim akterima koji se bave osposobljavanjem u području ZSOP-a;

               (f)

               prema potrebi sklapa tehničke aranžmane o aktivnostima osposobljavanja EASO-a s odgovarajućim tijelima i akterima koji se bave osposobljavanjem u području ZSOP-a;

               (g)

               obavlja sve ostale zadaće koje mu dodijeli odbor.

         2.   Ravnatelj EASO-a odgovoran je za financijsko i administrativno upravljanje EASO-om, a posebno:

               (a)

               izrađuje svaki nacrt proračuna i podnosi ga odboru;

               (b)

               usvaja proračune nakon što ih odobri odbor;

               (c)

               djeluje kao dužnosnik za ovjeravanja za proračun EASO-a;

               (d)

               otvara jedan ili više bankovnih računa u ime EASO-a;

               (e)

               dogovara, podnosi odboru i sklapa sve sporazume o financiranju i/ili tehničke aranžmane s Komisijom, ESVD-om ili državom članicom u vezi s financiranjem i/ili izvršavanjem rashoda EASO-a;

               (f)

               dogovara i u ime EASO-a potpisuje sve razmjene pisama u vezi s upućivanjem osoblja tajništva u EASO;

               (g)

               u općenitom smislu zastupa EASO za potrebe svih pravnih poslova s financijskim implikacijama;

               (h)

               odboru podnosi godišnje financijske izvještaje EASO-a.

         3.   Ravnatelja EASO-a imenuje Visoki predstavnik, nakon savjetovanja s odborom. Za razdoblje njegovog imenovanja imenuje ga se članom osoblja ESVD-a. Države članice mogu predložiti kandidate za položaj ravnatelja EASO-a, a osoblje institucija Unije i ESVD-a može se prijaviti za taj položaj, u skladu s primjenjivim pravilima.
   4.   Ravnatelj EASO-a za svoje aktivnosti odgovara odboru.
   Članak 11.
   Tajništvo EASO-a
   1.   Tajništvo pomaže ravnatelju EASO-a u obavljanju njegovih zadaća.
   2.   Ravnatelj EASO-a, kojem pomaže povjerenstvo za odabir, odgovoran je za odabir osoblja tajništva.
   3.   Tajništvo pruža potporu odboru, vijeću i ustanovama za organiziranje aktivnosti osposobljavanja EASO-a.
   4.   Svaka ustanova imenuje osobu zaduženu za kontakt s tajništvom radi rješavanja organizacijskih i administrativnih pitanja povezanih s organiziranjem aktivnosti osposobljavanja EASO-a.
   5.   Tajništvo blisko surađuje s Komisijom i ESVD-om.
   Članak 12.
   Osoblje EASO-a
   1.   Osoblje EASO-a sastoji se od:

               (a)

               osoblja koje u EASO upute institucije Unije, ESVD-a i agencije Unije;

               (b)

               nacionalnih stručnjaka koje u EASO upute države članice.

         2.   EASO može primiti pripravnike i gostujuće stručnjake.
   3.   Odbor, postupajući na prijedlog Visokog predstavnika, utvrđuje, u mjeri u kojoj je to potrebno, uvjete koji se primjenjuju na pripravnike i gostujuće profesore.
   4.   Odluka Visokog predstavnika Unije za vanjske poslove i sigurnosnu politiku od 23. ožujka 2011. o utvrđivanju pravila koja se primjenjuju na nacionalne stručnjake upućene u Europsku službu za vanjsko djelovanje (4) primjenjuje se mutatis mutandis na nacionalne stručnjake koje države članice upute u EASO.
   POGLAVLJE III.

      FINANCIRANJE

   Članak 13.
   Doprinosi u naravi aktivnostima osposobljavanja EASO-a
   1.   Svaka država članica, institucija Unije, agencija Unije i ustanova te ESVD snose sve troškove povezane sa svojim sudjelovanjem u EASO-u, uključujući plaće, naknade, putne troškove i troškove boravka te troškove povezane s organizacijskom i administrativnom potporom aktivnostima osposobljavanja EASO-a.
   2.   Svaki sudionik snosi sve troškove povezane sa svojim sudjelovanjem.
   Članak 14.
   Potpora ESVD-a
   1.   ESVD snosi troškove smještaja ravnatelja EASO-a i tajništva u prostorijama ESVD-a, uključujući troškove informacijske tehnologije, upućivanja ravnatelja EASO-a i upućivanja jednog asistenta u tajništvu.
   2.   ESVD pruža EASO-u administrativnu potporu potrebnu za zapošljavanje osoblja i upravljanje osobljem te izvršenje proračuna.
   3.   Ravnatelj EASO-a s ESVD-om dogovara tehnički aranžman za potporu koju ESVD pruža, a navedeni aranžman odobrava odbor.
   Članak 15.
   Dobrovoljni doprinosi
   1.   Za potrebe financiranja posebnih aktivnosti, EASO može primiti dobrovoljne doprinose država članica i ustanova ili drugih donatora. Takvim doprinosima EASO upravlja kao s namjenskim prihodom.
   2.   Tehničke aranžmane za doprinose iz stavka 1. dogovara ravnatelj EASO-a, a odobrava ih odbor.
   Članak 16.
   Doprinos iz proračuna Unije
   1.   EASO prima godišnji doprinos iz općeg proračuna Unije. Takav doprinos može posebno pokrivati troškove potpore aktivnostima osposobljavanja EASO-a i troškove nacionalnih stručnjaka koje države članice upute u EASO.
   2.   Financijski referentni iznos namijenjen pokrivanju rashoda EASO-a tijekom prvih 12 mjeseci nakon sklapanja sporazuma o financiranju iz stavka 3. iznosi 535 000 eura. O financijskim referentnim iznosima namijenjenima pokrivanju rashoda EASO-a u sljedećim razdobljima odlučuje Vijeće.
   3.   Nakon odluke Vijeća iz stavka 2., ravnatelj EASO-a s Komisijom dogovara sporazum o financiranju koji odobrava odbor.
   Članak 17.
   Financijska pravila
   Financijska pravila navedena u prilogu primjenjuju se na rashode koje financira EASO i na financiranje takvih rashoda.
   POGLAVLJE IV.

      RAZNE ODREDBE

   Članak 18.
   Sudjelovanje u aktivnostima osposobljavanja EASO-a
   1.   Sve aktivnosti osposobljavanja EASO-a otvorene su za sudjelovanje državljana svih država članica i država pristupnica. Ustanove koje organiziraju i vode te aktivnosti osiguravaju da se to načelo primjenjuje bez ikakve iznimke.
   Aktivnosti osposobljavanja EASO-a u načelu su također otvorene za sudjelovanje državljana zemalja kandidatkinja za pristup Uniji i, prema potrebi, trećih zemalja.
   2.   Sudionici su civilno i vojno osoblje koje se bavi strateškim aspektima u području ZSOP-a i stručnjaci koji trebaju biti razmješteni u misije ili operacije ZSOP-a.
   Predstavnici, između ostalog, međunarodnih organizacija, nevladinih organizacija, akademskih institucija i medija, kao i članovi poslovne zajednice, mogu biti pozvani sudjelovati u aktivnostima osposobljavanja EASO-a.
   3.   Sudioniku koji završi tečaj EASO-a dodjeljuje se svjedodžba koju potpisuje Visoki predstavnik. Modalitete izdavanja svjedodžbe preispituje odbor. Svjedodžbu priznaju države članice i institucije Unije.
   Članak 19.
   Suradnja
   EASO surađuje s međunarodnim organizacijama i drugim odgovarajućim akterima, kao što su nacionalne ustanove za osposobljavanje iz trećih zemalja, te se oslanja na njihovo stručno znanje.
   Članak 20.
   Sigurnosni propisi
   Na EASO se primjenjuje Odluka Vijeća 2011/292/EU od 31. ožujka 2011. o sigurnosnim propisima za zaštitu klasificiranih podataka EU-a (5).
   POGLAVLJE V.

      ZAVRŠNE ODREDBE

   Članak 21.
   Kontinuitet
   Pravila i propisi doneseni radi provedbe Zajedničke akcije 2008/550/ZVSP ostaju na snazi za potrebe provedbe ove Odluke u mjeri u kojoj su u skladu s ovom Odlukom te sve dok ne budu izmijenjeni ili stavljeni izvan snage.
   Članak 22.
   Stavljanje izvan snage
   Zajednička akcija 2008/550/ZVSP stavlja se izvan snage.
   Članak 23.
   Preispitivanje, stupanje na snagu i prestanak važenja
   1.   Ova Odluka stupa na snagu 1. travnja 2013. Preispituje se prema potrebi, a u svakom slučaju najkasnije šest mjeseci prije prestanka važenja.
   2.   Ova Odluka prestaje važiti četiri godine nakon dana sklapanja financijskog sporazuma iz članka 16. stavka 3.

      Sastavljeno u Luxembourgu 22. travnja 2013.

            Za Vijeće

            Predsjednica

         C. ASHTON

      (1)  SL L 194, 26.7.2005., str. 15.

      (2)  SL L 176, 4.7.2008., str. 20.

      (3)  SL L 201, 3.8.2010., str. 30.

      (4)  SL C 12, 14.1.2012., str. 8.

      (5)  SL L 141, 27.5.2011., str. 17.
   PRILOG

      Financijska pravila koja se primjenjuju na rashode i financiranje EASO-a

   Članak 1.
   Proračunska načela
   1.   Proračun EASO-a je akt kojim se za svaku financijsku godinu utvrđuju i odobravaju svi prihodi EASO-a i svi rashodi koje financira EASO.
   2.   Proračunski prihodi i rashodi moraju biti uravnoteženi.
   3.   Svi prihodi i rashodi koje financira EASO smiju se izvršiti samo ako su uvršteni u stavku proračuna.
   Članak 2.
   Usvajanje proračuna
   1.   Svake godine ravnatelj EASO-a izrađuje nacrt proračuna za sljedeću financijsku godinu koja počinje 1. siječnja, a završava 31. prosinca iste godine. Nacrt proračuna uključuje odobrena sredstva koja se smatraju potrebnima za pokrivanje rashoda koje će financirati EASO tijekom tog razdoblja te projekciju prihoda za koje se očekuje da pokriju takve rashode.
   2.   Odobrena sredstva razvrstavaju se, prema potrebi, prema vrsti ili namjeni u poglavlja i članke. Iscrpna objašnjenja uz pojedinačne članke uključuju se u nacrt proračuna.
   3.   Prihodi se sastoje od dobrovoljnih doprinosa država članica, godišnjeg doprinosa iz proračuna Europske unije i raznih prihoda.
   4.   Ravnatelj EASO-a podnosi detaljno izvješće o proračunu za tekuću i prethodne financijske godine te predlaže nacrt proračuna odboru do 31 listopada. Odbor odobrava nacrt proračuna do 31. prosinca.
   5.   U slučaju nepredviđenih okolnosti i nužne potrebe, ravnatelj EASO-a može predložiti izmjenu proračuna. Svaki nacrt izmjene proračuna i proračun za prvu godinu nakon donošenja ove Odluke predlaže se, odobrava i usvaja u skladu s istim postupkom koji se primjenjuje na godišnji proračun, osim što se ne primjenjuju rokovi koji se primjenjuju na godišnji proračun.
   Članak 3.
   Preraspodjele odobrenih sredstava
   Ravnatelj EASO-a može preraspodijeliti odobrena sredstva unutar proračuna uz odobrenje odbora.
   Članak 4.
   Prijenosi odobrenih sredstava
   1.   Odobrena sredstva potrebna za plaćanje pravnih obveza preuzetih do 31. prosinca određene financijske godine, prenose se u sljedeću financijsku godinu.
   2.   Ravnatelj EASO-a može prenijeti druga odobrena proračunska sredstva u sljedeću financijsku godinu uz odobrenje odbora.
   3.   Ostala odobrena sredstva ukidaju se na kraju financijske godine.
   Članak 5.
   Izvršenje proračuna i upravljanje osobljem
   Za potrebe izvršenja proračuna i upravljanja osobljem, EASO u najvećoj mogućoj mjeri koristi postojeće administrativne strukture Unije, posebno ESVD.
   Članak 6.
   Bankovni računi EASO-a
   1.   Svaki bankovni račun EASO-a otvara se kod prvorazredne financijske institucije sa sjedištem u državi članici kao tekući ili kratkoročni račun u eurima.
   2.   Ni jedan bankovni račun EASO-a ne smije se prekoračiti.
   Članak 7.
   Plaćanja
   Za svako plaćanje s bankovnog računa EASO-a potreban je zajednički potpis ravnatelja EASO-a i još jednog člana osoblja EASO-a.
   Članak 8.
   Računovodstvo
   1.   Ravnatelj EASO-a osigurava da se računi koji prikazuju prihode, rashode i popis imovine EASO-a vode u skladu s međunarodno prihvaćenim računovodstvenim standardima za javni sektor.
   2.   Ravnatelj EASO-a odboru podnosi godišnje financijske izvještaje za određenu financijsku godinu najkasnije do 31. ožujka.
   3.   Potrebne računovodstvene usluge se eksternaliziraju.
   Članak 9.
   Revizija
   1.   Revizija računa EASO-a obavlja se svake godine.
   2.   Potrebne revizijske usluge se eksternaliziraju.
   3.   Revizorska izvješća se, na zahtjev, stavljaju na raspolaganje odboru.
   Članak 10.
   Razrješnica
   1.   Upravni odbor na temelju godišnjih financijskih izvještaja i s obzirom na godišnje izvješće o reviziji odlučuje hoće li ravnatelju EASO-a dati razrješnicu u vezi s izvršenjem proračuna EASO-a.
   2.   Ravnatelj EASO-a poduzima sve prikladne mjere kako bi uvjerio odbor da je davanje razrješnice moguće te kako bi postupio u skladu s eventualnim primjedbama iz odluke o davanju razrješnice.


title: Odluka Vijeća 2013/306/ZVSP od 24. lipnja 2013. o produljenju mandata posebnog predstavnika Europske unije za središnju Aziju

text:
               18/Sv. 15

               HR

               Službeni list Europske unije

               329

         32013D0306

               L 172/25

               SLUŽBENI LIST EUROPSKE UNIJE

         ODLUKA VIJEĆA 2013/306/ZVSP
   od 24. lipnja 2013.
   o produljenju mandata posebnog predstavnika Europske unije za središnju Aziju
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 28., članak 31. stavak 2. i članak 33.
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 25. lipnja 2012. donijelo Odluku 2012/328/ZVSP (1) o imenovanju gđe Patricije FLOR posebnim predstavnikom Europske unije za (PPEU) za Središnju Aziju. Mandat PPEU-a isteći će 30. lipnja 2013.

               (2)

               Mandat PPEU-a trebalo bi produljiti za daljnje razdoblje od 12 mjeseci.

               (3)

               PPEU će provoditi mandat u kontekstu stanja koje bi se moglo pogoršati i koje bi moglo ugroziti ostvarenje ciljeva vanjskog djelovanja Unije kako su određeni u članku 21. Ugovora,

         DONIJELO JE OVU ODLUKU:
   Članak 1.
   Posebni predstavnik Europske unije
   Mandat gospođe Patricije FLOR kao PPEU-a za Središnju Aziju ovim se produljuje do 30. lipnja 2014. Mandat PPEU-a može završiti ranije, ako Vijeće tako odluči, na prijedlog Visokog predstavnika Unije za vanjske poslove i sigurnosnu politiku (VP).
   Članak 2.
   Ciljevi politike
   Mandat PPEU-a temelji se na sljedećim ciljevima politike Unije u Središnjoj Aziji. Ti ciljevi uključuju:

               (a)

               promicanje dobrih i bliskih odnosa između Unije i zemalja Središnje Azije na temelju zajedničkih vrijednosti i interesa određenih u odgovarajućim sporazumima;

               (b)

               doprinos jačanju stabilnosti i suradnje između zemalja u regiji;

               (c)

               doprinos jačanju demokracije, vladavine prava, dobrog upravljanja i poštovanja ljudskih prava i temeljnih sloboda u Središnjoj Aziji;

               (d)

               rješavanje glavnih prijetnji, posebno specifičnih problema koji izravno utječu na Europu;

               (e)

               povećanje učinkovitosti i vidljivosti Unije u regiji, uključujući putem uže suradnje s ostalim odgovarajućim partnerima i međunarodnim organizacijama, kao što su Organizacija za europsku sigurnost i suradnju (OESS) i Ujedinjeni narodi.

         Članak 3.
   Mandat
   1.   Kako bi postigao ciljeve politike, PPEU ima sljedeći mandat:

               (a)

               promicati cjelokupnu političku koordinaciju Unije u Središnjoj Aziji i pomoći osigurati dosljednosti vanjskih akcija Unije u regiji;

               (b)

               nadzirati, u ime VP-a, zajedno s Europskom službom za vanjsko djelovanje (ESVD) i Komisijom, postupak provedbe Strategije EU-a za novo partnerstvo sa Središnjom Azijom, dopunjenu naknadnim izvješćima o napretku o provedbi Strategije EU-a za Središnju Aziju te redovito davati preporuke i izvješća odgovarajućim tijelima Vijeća;

               (c)

               pomagati Vijeću u daljnjem razvoju cjelovite politike u odnosu na Središnju Aziju;

               (d)

               detaljno pratiti političke razvoje u Središnjoj Aziji razvijanjem i održavanjem bliskih kontakata s vladama, parlamentima, pravosuđem, civilnim društvom i masovnim medijima;

               (e)

               poticati Kazahstan, Kirgistan, Tadžikistan, Turkmenistan i Uzbekistan da surađuju u regionalnim pitanjima od zajedničkog interesa;

               (f)

               razvijati odgovarajuće kontakte i suradnju s glavnim zainteresiranim akterima u regiji i sa svim odgovarajućim regionalnim i međunarodnim organizacijama, uključujući Šangajsku organizaciju za suradnju (SCO), Euroazijsku ekonomsku zajednicu (EURASEC), Konferenciju o interakciji i mjerama izgradnje povjerenja u Aziji (CICA), Organizaciju Sporazuma o kolektivnoj sigurnosti (CSTO), Program za regionalnu gospodarsku suradnju u Središnjoj Aziji (CAREC) i Srednjeazijski regionalni centar za informacije i koordinaciju (CARICC);

               (g)

               doprinijeti provedbi Unijine politike ljudskih prava i smjernica EU-a o ljudskim pravima, posebno u pogledu žena i djece u područjima zahvaćenima sukobima, posebno nadzirući i usmjeravajući razvoj u tom pogledu;

               (h)

               doprinijeti, u bliskoj suradnji s OESS-om, sprečavanju sukoba i njihovom rješavanju razvijajući kontakte s tijelima i drugim lokalnim akterima kao što su nevladine organizacije, političke stranke, manjine, vjerske skupine i njihovi vođe;

               (i)

               osiguravati doprinose u oblikovanju energetske sigurnosti, sigurnosti granica, uključujući suzbijanje droge, upravljanje vodnim resursima, okolišem i klimatskim promjenama u pogledu zajedničke vanjske i sigurnosne politike u pogledu Središnje Azije;

               (j)

               promicati regionalnu sigurnosti unutar granica Središnje Azije, kao što to započinju Međunarodne snage za podršku sigurnosti (ISAF).

         2.   PPEU podupire rad VP-a i održava praćenje svih aktivnosti Unije u regiji.
   Članak 4.
   Provedba mandata
   1.   PPEU je odgovoran za provedbu mandata, djelujući u okviru ovlasti VP-a.
   2.   Politički i sigurnosni odbor (PSO) održava povlaštenu povezanost s PPEU-om i glavna je točka PPEU-a za kontakt s Vijećem. PSO pruža PPEU-u strateško vodstvo i političko usmjeravanje u okviru njegovog mandata, ne dovodeći u pitanje ovlasti VP-a.
   3.   PPEU radi u bliskoj koordinaciji s Europskom službom za vanjsko djelovanje (ESVD) i njezinim odgovarajućim odjelima.
   Članak 5.
   Financiranje
   1.   Financijski referentni iznos namijenjen pokrivanju izdataka povezanih s mandatom PPEU-a u razdoblju od 1. srpnja 2013. do 30. lipnja 2014. iznosi 1 050 000 EUR.
   2.   Izdacima se upravlja u skladu s postupcima i pravilima koji se primjenjuju na opći proračun Unije.
   3.   Upravljanje izdacima podliježe ugovoru između PPEU-a i Komisije. PPEU za sve izdatke odgovara Komisiji.
   Članak 6.
   Ustrojavanje i sastav skupine
   1.   PPEU je, u granicama svog mandata i odgovarajućih raspoloživih financijskih sredstava, odgovoran za ustrojavanje svog tima. U skupinu su uključeni stručnjaci za pojedina politička pitanja, u skladu s potrebama mandata. PPEU o sastavu svog tima odmah obavješćuje Vijeće i Komisiju.
   2.   Države članice, institucije Unije i ESVD mogu predložiti upućivanje osoblja za rad s PPEU-om. Plaće takvog upućenog osoblja pokriva dotična država članica, institucija Unije ili ESVD. Stručnjaci koje su države članice uputile institucijama Unije ili ESDV-u mogu također biti raspoređeni PPEU-u. Međunarodno ugovorno osoblje ima državljanstvo neke države članice.
   3.   Sveukupno upućeno osoblje ostaje pod upravnom nadležnošću države članice ili institucije EU-a koja ga upućuje ili ESVD-a i izvršava svoje dužnosti i djeluje u interesu mandata PPEU-a.
   4.   Osoblje PPEU-a smješteno je zajedno s odgovarajućim odjelima ESVD-a ili izaslanstvima/predstavništvima Unije u trećim zemljama kako bi se doprinijelo osiguranju sukladnosti i dosljednosti njihovih aktivnosti.
   Članak 7.
   Povlastice i imuniteti PPEU-a i osoblja PPEU-a
   Povlastice, imuniteti i dodatna jamstva potrebna za dovršetak i neometano funkcioniranje misije PPEU-a i članova njegovog osoblja prema potrebi se usuglašavaju sa zemljama domaćinima. Države članice i ESVD u tu svrhu osiguravaju svu potrebnu potporu.
   Članak 8.
   Sigurnost klasificiranih podataka EU-a
   PPEU i članovi tima ESVD-a poštuju sigurnosna načela i minimalne norme utvrđene Odlukom Vijeća 2011/292/EU od 31. ožujka 2011. o sigurnosnim pravilima za zaštitu klasificiranih podataka EU-a (2).
   Članak 9.
   Pristup podacima i logistička potpora
   1.   Države članice, Komisija i Glavno tajništvo Vijeća osiguravaju PPEU-u pristup svim odgovarajućim podacima.
   2.   Izaslanstva Unije i/ili države članice prema potrebi osiguravaju logističku potporu u regiji.
   Članak 10.
   Osiguranje
   U skladu s politikom Unije o sigurnosti osoblja koje je u okviru operativnih sposobnosti na temelju glave V. Ugovora razmješteno izvan Unije, PPEU u skladu sa svojim mandatom i na temelju sigurnosnog stanja na njegovom zemljopisnom području za koje je odgovoran, poduzima sve opravdane praktične mjere za sigurnost svog osoblja za koje je izravno nadležan, posebno tako da:

               (a)

               uspostavlja sigurnosni plan specifičan za misiju na temelju uputa ESVD-a, koji uključuje mjere, specifične za misiju, za fizičku zaštitu, organizacijsku sigurnost i sigurnost postupaka u vezi s misijom, za upravljanje sigurnim kretanjem osoblja na područje misije i unutar njega, kao i za upravljanje situacijama u kojima je ugrožena sigurnost, uključujući krizni plan i plan za evakuaciju;

               (b)

               osigurava da je sveukupno osoblje koje je razmješteno izvan Unije pokriveno osiguranjem od visokog rizika, u skladu s uvjetima na području misije;

               (c)

               osigurava da svi članovi njegovog tima koji se trebaju razmjestiti izvan Unije, uključujući lokalno ugovorno osoblje, dobiju odgovarajuće sigurnosno osposobljavanje prije ili nakon dolaska u područje misije, na temelju stupnjeva rizika koje za područje misije određuje ESVD;

               (d)

               osigurava provedbu svih dogovorenih preporuka koje su pripremljene na temelju redovitih sigurnosnih procjena te za VP-a, Vijeće i Komisiju priprema pisana izvješća o provedbi tih preporuka i o ostalim sigurnosnim pitanjima u okviru izvješća o napretku i izvješća o provedbi mandata.

         Članak 11.
   Izvješćivanje
   PPEU redovito priprema usmena i pisana izvješća za VP i PSO. PPEU također prema potrebi izvješćuje radne skupine Vijeća. Redovita pisana izvješća šalju se putem mreže COREU. Na preporuku VP-a ili PSO-a, PPEU može dostaviti izvješća Vijeću za vanjske poslove. U skladu s člankom 36. Ugovora, PPEU može sudjelovati u obavješćivanju Europskog parlamenta.
   Članak 12.
   Koordinacija
   1.   PPEU doprinosi jedinstvenosti, dosljednosti i učinkovitosti djelovanja Unije te pomaže osigurati da se svi instrumenti Unije i djelovanja država članica provode dosljedno kako bi se postigli ciljevi politike Unije. Djelatnosti PPEU-a se prema potrebi koordiniraju s onima Komisije, kao i djelatnostima PPEU-a za Afganistan. PPEU priprema redovite informativne sastanke za misije država članica i za izaslanstva Unije.
   2.   Na terenu se održava bliska suradnja s voditeljima izaslanstava Unije i voditeljima misije država članica. Oni daju sve od sebe kako bi pomogli PPEU-u u provedbi njegovog mandata. PPEU također blisko surađuje s drugim međunarodnim i regionalnim činiocima na terenu.
   Članak 13.
   Pomoć u vezi s potraživanjima
   PPEU i njezino osoblje pomažu u osiguranju elemenata za odgovor na bilo kakva potraživanja i obveze koje potječu iz mandata prijašnjih PPEU-a za Središnju Aziju i osiguravaju administrativnu pomoć i pristup odgovarajućim dokumentima za takvu svrhu.
   Članak 14.
   Preispitivanje
   Provedba ove Odluke i njezina sukladnost s ostalim doprinosima Unije u regiji redovito se preispituju. PPEU do kraja prosinca 2013. dostavlja Vijeću, Komisiji i VP-u izvješće o napretku, a na kraju svog mandata sveobuhvatno izvješće o provedbi mandata.
   Članak 15.
   Stupanje na snagu
   Ova Odluka stupa na snagu na dan donošenja.
   Primjenjuje se od 1. srpnja 2013.

      Sastavljeno u Luxembourgu 24. lipnja 2013.

            Za Vijeće

            Predsjednica

         C. ASHTON

      (1)  SL L 165, 26.6.2012., str. 59.

      (2)  SL L 141, 27.5.2011., str. 17.


title: Odluka Vijeća 2013/320/ZVSP od 24. lipnja 2013. o potpori aktivnostima fizičkog osiguranja zaliha i upravljanja zalihama kako bi se smanjio rizik od nezakonite trgovine malim i lakim oružjem (SALW) te pripadajućim streljivom u Libiji i njezinoj regiji

text:
               18/Sv. 15

               HR

               Službeni list Europske unije

               336

         32013D0320

               L 173/54

               SLUŽBENI LIST EUROPSKE UNIJE

         ODLUKA VIJEĆA 2013/320/ZVSP
   od 24. lipnja 2013.
   o potpori aktivnostima fizičkog osiguranja zaliha i upravljanja zalihama kako bi se smanjio rizik od nezakonite trgovine malim i lakim oružjem (SALW) te pripadajućim streljivom u Libiji i njezinoj regiji
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 26. stavak 2. i članak 31. stavak 1.,
   uzimajući u obzir prijedlog Visoke predstavnice Unije za vanjske poslove i sigurnosnu politiku,
   budući da:

               (1)

               Nakon narodnog ustanka u Libiji u veljači 2011. i oružanog sukoba koji je uslijedio, Libija se suočava s velikim količinama zaliha konvencionalnog oružja i streljiva, u što se ubraja i velik broj beskorisnih i opasnih predmeta. Nekontrolirano širenje malog i lakog oružja (dalje u tekstu „SALW”) i streljiva doprinosi nesigurnosti u Libiji, u susjednim zemljama i pograničnom području, raspirujući sukob i potkopavajući uspostavu mira nakon sukoba, čime postaje ozbiljna prijetnja miru i sigurnosti.

               (2)

               Nadovezujući se na svoju potporu libijskome narodu za vrijeme i nakon sukoba, Unija se obvezala da će u potporu procesu tranzicije prema demokraciji, održivom miru i sigurnosti, nastaviti surađivati s Libijom na brojnim područjima, pa tako i na području sigurnosti.

               (3)

               Europsko vijeće je 15. i 16. prosinca 2005. usvojilo Strategiju EU-a za suzbijanje nezakonitog prikupljanja i trgovanja malim i lakim oružjem i pripadajućim streljivom. Tom se strategijom potvrđuje kako je zbog obilnih zaliha SALW-a i streljiva to oružje jednako lako dostupno civilnim osobama, teroristima i borcima te se naglašava kako je potrebno poduzeti preventivne radnje kako bi se suzbio problem nezakonite opskrbe konvencionalnim oružjem i potražnja za njim. U Strategiji se Afrika ističe kao kontinent koji je najpogođeniji unutarnjim sukobima, koje dodatno otežava destabilizirajući dotok malog i lakog oružja.

               (4)

               Libija, Sudan, Srednjoafrička Republika i Demokratska Republika Kongo su 23. svibnja 2012. potpisale Kartumsku deklaraciju o nadzoru na malim i lakim oružjem u državama u susjedstvu Zapadnoga Sudana. Libija i druge potpisnice su se tom Deklaracijom obvezale da će, među ostalim, jačati svoje nacionalne kapacitete i institucije kako bi u skladu s međunarodnim standardima razvile i provele opsežne strategije nadzora nad malim i lakim oružjem, nacionalne planove i mjere, uključujući i fizičko osiguranje i upravljanje zalihama malog i lakog oružja i streljiva (physical security and stockpile management (dalje u tekstu „PSSM”)).

               (5)

               U Kartumskoj deklaraciji pozivaju se regionalne i međunarodne organizacije da u koordinaciji s međunarodnom zajednicom pruže tehničku i financijsku pomoć kako bi se proveli zaključci konferencije koja je održana u Kartumu 22. i 23. svibnja 2012. te sve naknadne radnje i inicijative za rješavanje pitanja SALW-a u tim zemljama.

               (6)

               Libija je 18. lipnja 2004. ratificirala Protokol protiv nezakonite proizvodnje vatrenog oružja, njegovih sastavnih dijelova i streljiva i trgovine njima, kojom se dopunjuje Konvencija Ujedinjenih naroda protiv transnacionalnog organiziranog kriminala.

               (7)

               Njemačka Agencija za međunarodnu suradnju (Deutsche Gesellschaft für internationale Zusammenarbeit (GIZ) GmbH (dalje u tekstu „GIZ”), u postupku je uspostavljanja projekta za stavljanje pod nadzor konvencionalnog oružja u Libiji. GIZ i Libijski centar za razminiranje koji je dio Ministarstva obrane suglasili su se o nacrtu programa za razminiranje i stavljanje konvencionalnog oružja pod nadzor. Opći program nadzora nad konvencionalnim oružjem u Libiji (dalje u tekstu: „Program”) sastoji se od dvaju zasebnih modula a sufinanciraju ga Unija i njemačko savezno Ministarstvo vanjskih poslova.

               (8)

               Potrebno je u najvećoj mjeri osigurati da Libija bude odgovorna za provedbu aktivnosti u okviru PSSM-a u skladu s ključnim načelima o odgovornosti države i prijenosa ovlasti na lokalna partnerska tijela. U skladu s tim se Programom u aktivnosti PSSM-a nastoji uključiti odgovarajuće relevantne zainteresirane skupine u Libiji, što prema potrebi uključuje Ministarstvo unutarnjih poslova, Ministarstvo obrane, Oružane snage i druge relevantne čimbenike. GIZ će ključnim partnerima u Programu osigurati operativnu potporu i tehničko savjetovanje.

               (9)

               Programom se u obzir uzima trenutačno stanje u Libiji te se u njemu potvrđuje kako je potrebno otpočetka uključiti sve zainteresirane strane i potencijalne partnere u državi. Njegov je cilj uspostaviti partnerstva s međunarodnim nevladinim organizacijama specijaliziranim za razminiranje i za pitanja vezana za PSSM koje su u Libiji već dokazale svoje operativne sposobnosti. Naglašava se također važnost promicanja suradnje sa susjednim zemljama. Unija smatra kako će financijska pomoć GIZ-a doprinijeti ublažavanju opasnosti povezanih s potencijalnim nezakonitim širenjem konvencionalnog oružja i streljiva u Libiju i širu regiju kao i iz njih,

         DONIJELO JE OVU ODLUKU:
   Članak 1.
   1.   Unija nastavlja promicati mir i sigurnost u Libiji i njezinoj široj regiji podupirući mjere kojima je cilj osigurati pouzdanu fizičku zaštitu i upravljanje libijskim zalihama oružja u vlasništvu libijskih državnih institucija, kako bi se smanjio rizik koji po mir i sigurnost predstavljaju nezakonito širenje i prekomjerno prikupljanje SALW-a i pripadajućeg streljiva, što u ovom kontekstu uključuje i promicanje djelotvornog multilateralizma na regionalnoj razini.
   2.   Aktivnosti koje će Unija poduprijeti imaju sljedeće posebne ciljeve:

               —

               pomoći libijskim državnim institucijama u izradi nacionalne strategije i standardnih operativnih postupaka za PSSM;

               —

               libijskim državnim institucijama pružiti potporu u uspostavljanju okvira za osposobljavanje o temama iz područja PSSM-a;

               —

               poduprijeti obnavljanje i upravljanje sigurnošću skladišnih prostora za streljivo koji udovoljavaju nacionalnim normama;

               —

               osigurati privremene skladišne jedinice za zalihe konvencionalnog oružja i streljiva;

               —

               poduprijeti premještanje skladišnih prostora za streljivo koji se nalaze u naseljenim područjima;

               —

               provesti studiju izvedivosti o mogućnostima za smanjenje raspoloživih zaliha streljiva recikliranjem;

               —

               poticati regionalnu suradnju sa susjednim zemljama na pitanjima vezanim za PSSM;

               —

               uspostaviti elastičan sustav upravljanja rizikom koji će jamčiti ostvarenje programa u brzo izmjenjivom provedbenom okruženju.

         3.   Kako bi ostvarila ciljeve iz stavka 1., Unija nastoji libijskim institucijama pružati potporu u obnavljanju neosiguranih objekata za skladištenje streljiva koji su bili oštećeni za vrijeme sukoba i u osiguravanju pouzdane fizičke zaštite i upravljanja zalihama oružja. Projekt se provodi poštujući načela nacionalne odgovornosti, s ciljem dugoročne održivosti. Prema tome, sve će se radnje usklađivati s odgovarajućim libijskim institucijama i drugim relevantnim zainteresiranim stranama. Osim toga, u okolnostima mogućeg sukoba, pristup projekta je u skladu s načelom „ne činiti štetu”.
   Detaljan opis projekata određen je u Prilogu.
   Članak 2.
   1.   Visoka predstavnica Unije za vanjske poslove i sigurnosnu politiku („VP”) odgovorna je za provedbu ove Odluke.
   2.   Tehničku provedbu projekata iz članka 1. stavka 3. izvršava Deutsche Gesellschaft für Internationale Zusammenarbeit (GIZ) GmbH („GIZ”).
   3.   GIZ izvršava svoje zadaće pod odgovornošću VP-a. U tu svrhu VP sklapa potrebne aranžmane s GIZ-om.
   Članak 3.
   1.   Financijski referentni iznos za provedbu projekta iz članka 1. iznosi 5 000 000 EUR. Ukupan procijenjeni proračun cjelokupnog projekta je 6 600 000 EUR, a sufinanciranjem ga osigurava njemačko savezno Ministarstvo vanjskih poslova.
   2.   Izdacima koji se financiraju iz iznosa određenog stavkom 1. upravlja se u skladu s postupcima i pravilima koji se primjenjuju na proračun Unije.
   3.   Komisija nadzire ispravnost upravljanja izdacima iz stavka 1. U tu svrhu sklapa potreban sporazum s GIZ-om. Sporazumom se utvrđuje da GIZ osigurava vidljivost doprinosa Unije, u skladu s njegovom veličinom.
   4.   Komisija nastoji sklopiti sporazum iz stavka 3. u najkraćem mogućem roku nakon stupanja na snagu ove Odluke. Ona obavješćuje Vijeće o svim poteškoćama u tom postupku i o datumu sklapanja sporazuma.
   Članak 4.
   1.   VP izvješćuje Vijeće o provedbi ove Odluke na temelju redovitih izvješća koje priprema GIZ. Ta izvješća predstavljaju temelj za ocjenu koju donosi Vijeće.
   2.   Komisija izvješćuje o financijskim aspektima projekta iz članka 1.
   Članak 5.
   1.   Ova Odluka stupa na snagu na dan donošenja.
   Preispituje se i revidira s obzirom na političku situaciju u Libiji, najkasnije 24 mjeseca nakon datuma sklapanja sporazuma iz članka 3. stavka 3.
   2.   Ova Odluka prestaje važiti 60 mjeseci nakon datuma sklapanja sporazuma iz članka 3. stavka 3., osim ako zbog revizije provedene u skladu sa stavkom 2. ne bude donesena drukčija odluka. Bez obzira na to, ona prestaje važiti šest mjeseci nakon stupanja na snagu, ako se u tom razdoblju ne sklopi nikakav sporazum.

      Sastavljeno u Luxembourgu 24. lipnja 2013.

            Za Vijeće

            Predsjednica

         C. ASHTON

   PRILOG

      Program nadzora nad konvencionalnim oružjem u Libiji

   1.   POZADINA I TEMELJI

   1.1   Pozadina

   Za vrijeme libijske revolucije 2011., Gadafijev režim izgubio je nadzor nad velikim dijelom svojih zaliha konvencionalnog oružja. Zbog toga su skladišta oružja bila dostupna kako oporbenim borcima, tako i civilima i vojnicima. Od prestanka borbi, središnji nadzor nad oružjem nije u potpunosti ponovno uspostavljen pa širenje i nezakonita trgovina oružjem utječu na sukobe u susjednim regijama. Osim toga, konvencionalno oružje dospjelo je u domove civilnog stanovništva, što je dovelo do toga da se u libijskom društvu velike količine konvencionalnog oružja nalaze u privatnom posjedu. Nadalje, eksplozivna sredstva zaostala iz rata („ERW”) onečišćuju područja oko skladišta oružja i streljiva, poljoprivredno zemljište i javne prostore.
   Prema mišljenju libijskih vladinih institucija, nužno je žurno ojačati središnji nadzor nad konvencionalnim oružjem i streljivom diljem Libije. Želeći uspostaviti učinkovit nadzor, libijske vladine institucije prepoznale su potrebu za prijenosom znanja, opreme i tehničkih kapaciteta. Osim toga, libijskim organizacijama civilnoga društva koje djeluju na tom području nedostaje financijskih sredstava kako bi unaprijedile svoje tehničke kapacitete. Reagirajući na ove izazove, Deutsche Gesellschaft für internationale Zusammenarbeit (GIZ) GmbH („GIZ”) i čelništvo Libijskog centra za razminiranje (LIMAC), pod pokroviteljstvom libijskog Ministarstva obrane, postigli su dogovor o programu potpore u području nadzora nad konvencionalnim oružjem, što uključuje fizičko osiguranje i upravljanje zalihama („PSSM”).
   Na osnovi prijedloga projekta koji je GIZ podnio u listopadu 2012., njemačko savezno Ministarstvo vanjskih poslova (dalje u tekstu „FFO”) od GIZ-a je naručilo provedbu Programa nadzora nad konvencionalnim oružjem u Libiji (dalje u tekstu: „Program”). Projekt traje 5 godina (60 mjeseci) i podijeljen je u 4 faze. Ukupan procijenjeni proračun projekta je 6 600 000 EUR, a sufinanciranjem ga osiguravaju dva donatora, FFO i Unija. Doprinos FFO-a iznosi 1 600 000 EUR, a doprinos Unije iznosi do 5 000 000 EUR. Za upravljanje provedbom bit će odgovoran GIZ.
   Provedba aktivnosti započela je 1. studenoga 2012., a završit će 31. listopada 2017. Savezno Ministarstvo vanjskih poslova namirit će troškove modula za razvijanje kapaciteta kao i troškove modula za PSSM koje Unija ocijeni neprihvatljivim za financiranje.
   Potpora će se libijskim partnerima pružati u obliku prijenosa znanja koje će stručnjaci dugoročno i kratkoročno organizirati i provoditi kroz specijalizirana osposobljavanja, opskrbu materijalom i opremom i određenim financijskim prilozima za provedbu mjera, preko vladinih institucija i specijaliziranih agencija, uključujući i donacije.
   Detalji dogovora o suradnji između GIZ-a i Saveznog ministarstva vanjskih poslova nalaze se u okvirnom sporazumu koji su GIZ i Savezno ministarstvo vanjskih poslova potpisali 2005.
   Detalji dogovora o suradnji između GIZ-a i Komisije nalazit će se u sporazumu koji potpisuju GIZ i Komisija.
   1.2   Temelj za podršku ZVSP-a, vidljivost i održivost

   Nekontrolirano širenje konvencionalnog oružja i pripadajućeg streljiva koje je uslijedilo nakon događaja u veljači 2011. doprinosi nesigurnosti u Libiji, u susjednim zemljama i širem području, raspirujući sukob i potkopavajući uspostavljanje mira nakon sukoba i time postaje ozbiljna prijetnja miru i sigurnosti. Nadalje, u strategiji EU-a za suzbijanje nezakonitog prikupljanja i trgovanja SALW-om ističe se Afrika kao kontinent koji je najpogođeniji unutarnjim sukobima koje dodatno otežava destabilizirajući dotok malog i lakog oružja („SALW”). Cilj podrške Unije Programu je odgovoriti na te prijetnje. Njome se također osigurava dosljednost sigurnosne i razvojne politike Unije. Kao nastavak podrške libijskom narodu tijekom i nakon sukoba, a posebno podrške Danskom vijeću za izbjeglice, organizaciji DanishChurchAid i savjetodavnoj skupini za mine za uklanjanje neeksplodiranih ubojitih sredstava putem kratkoročne komponente Instrumenta za stabilnost, i povećavanja svijesti o riziku od SALW-a i ERW-a među civilima, Unija se obvezala na daljnju suradnju s Libijom u vezi s nizom pitanja, uključujući i pitanja sigurnosti.
   Kako bi u potpunosti iskoristila sredstva koja su joj dostupna, kako unutar Unije, tako i u okviru bilateralnih odnosa, Unija će podržati Program putem zajedničkog sufinanciranja kako bi pružila učinkovitu podršku razmjenjujući tehničke i upravljačke kapacitete i sustave, i kako bi potaknula korištenje uobičajenih postupaka praćenja, evaluacije i računovodstvene postupke.
   Kao jedna od vodećih organizacija u službama međunarodne suradnje za održivi razvoj, GIZ ima dugo iskustvo u osiguravanju vlastite vidljivosti, kao i vidljivosti svojih partnera. U tu svrhu, GIZ ima vlastiti odjel za korporativnu komunikaciju koji na raspolaganju ima specijalizirane komunikacijske alate. Stoga će vidljivost Unije biti osigurana uz odgovarajuće obilježavanje i oglašavanje kojima će se naglasiti uloga Unije, osigurati transparentnost njezinog djelovanja i povećati svijest određenih ciljnih skupina ili opće publike o razlozima za Program, kao i o podršci koju Unija pruža Programu i o rezultatima te podrške. Oglašavanje može biti u obliku publikacija i izvješća, organiziranih događanja, fotografija, video dokumentacije itd. Na materijalima nastalima u okviru projekta bit će vidljivo istaknuta zastava Unije u skladu sa smjernicama Unije za ispravno korištenje i reproduciranje zastave.
   Cilj projekta je postići održivost predviđenih mjera zahvaljujući njegovoj posebnoj strukturi i pristupu usmjerenom na više razina. Projekt je osmišljen kao srednjoročni projekt u trajanju od pet godina, čime se smanjuje razlika između kratkoročnih hitnih postupaka i dugoročnih projekata za poticanje održivog razvoja. Libijski će partneri od početka biti uključeni u osmišljavanje projekta kako bi se u najvećoj mogućoj mjeri osigurala nacionalna odgovornost i, tijekom šestomjesečne faze primopredaje pri kraju, bit će pripremljeni za preuzimanje pune odgovornosti nakon pet godina. Nadalje, GIZ će djelovati na različitim razinama, surađivati s državnim institucijama, nevladinim organizacijama i civilnim društvom, kao i s međunarodnim donatorima. Kako bi se osigurao nastavak projektnih aktivnosti u nestabilnoj zemlji poput Libije, projekt je opremljen komponentom upravljanja rizikom. Održivost mjera nakon završetka trajanja projekta posebno se potiče uključivanjem razvoja ljudskih kapaciteta, institucija i elemenata za regionalno umreženje u dizajn projekta. To znači da će se povećati kapaciteti kako bi se osiguralo da libijske državne institucije mogu u budućnosti prema potrebi provoditi povezane inicijative.
   2.   CILJEVI

   2.1   Opći cilj

   Programom se libijskim državnim institucijama nastoji pružiti podrška u uspostavljanju učinkovitog nacionalnog nadzora nad oružjem kako bi se smanjio rizik od nezakonitog širenja konvencionalnog oružja i pripadajućeg streljiva te u upravljanju sigurnosnim posljedicama libijskog oružanog sukoba. Projektom se posebno nastoji ojačati libijske državne institucije i nevladine organizacije koje djeluju u području nadzora nad konvencionalnim oružjem i streljivom. Projektom će se također poticati regionalna suradnja.
   2.2   Posebni ciljevi:

               i.

               podržati libijske državne institucije zadužene za nadgledanje i usklađivanje u područjima nadzora nad konvencionalnim oružjem i razminiranja („LMAC”) da ispune svoje zadaće;

               ii.

               ojačati libijske nevladine organizacije koje djeluju u području nadzora nad konvencionalnim oružjem i razminiranja, u obavljanju njihovih promotivnih aktivnosti, osvješćivanju javnosti i izvršenju tehničkih zadaća;

               iii.

               podržati libijske državne institucije zadužene za usklađivanje i nadzor da u području PSSM-a razvijaju, usklađuju i provode mjere fizičkog osiguranja i upravljanja zalihama;

               iv.

               izravno podupirati provedbu aktivnosti upravljanja zalihama, što uključuje premještanje skladišta izvan naseljenih područja, obnovu skladišta streljiva u skladu s nacionalnim normama i osiguranje i uspostavu privremenih skladišnih jedinica za streljivo;

               v.

               poticati regionalnu suradnju, razmjenu znanja i uzajamno učenje o PSSM-u i o širenju i nezakonitom prikupljanju konvencionalnog oružja.

         3.   PROJEKTNI MODULI I OČEKIVANI REZULTATI

   Ovaj projekt sastoji se od dva posebna modula:

               3.1

               Razvijanje kapaciteta (koji financira FFO); i

               3.2

               PSSM (koji financira Unija)

         3.1   Razvijanje kapaciteta (financira ga FFO)

   Cilj ovog modula je jačati kapacitete libijskih državnih institucija zaduženih za nadgledanje i usklađivanje u području nadzora nad konvencionalnim oružjem i razminiranja kao i libijskih nevladinih organizacija uključenih u nadzor naoružanja i razminiranje. To uključuje promicanje organizacijskog razvoja, unapređivanje financijskog upravljanja i upravljanja kvalitetom te razvijanje tehničkih vještina.
   U skladu s općim ciljevima programa, ovim se modulom u praksi provodi načelo nacionalne odgovornosti i nastoji se ojačati libijske institucije i sposobnosti radi postizanja dugoročne održivosti. Razvijanje kapaciteta bit će dvojako. Pozornost će, u prvom redu, biti usmjerena na državno tijelo za razminiranje u Libiji, LMAC kao dio Ministarstva obrane. Kao drugo, pozornost će biti usmjerena na libijske organizacije civilnog društva koje rade na uklanjanju mina i osvješćivanju javnosti.
   Rezultat 1.: Odredit će se i obrazložiti potrebe LMAC-a za osposobljavanjem i opremom, libijske državne institucije koje imenuje libijsko Ministarstvo vanjskih poslova koje će biti zaduženo za nadgledanje i usklađivanje u području nadzora nad konvencionalnim oružjem i razminiranja. LMAC će, među ostalim, razviti strategije za jačanje institucionalnih kapaciteta u području organizacijskog razvoja i u području upravljanja financijama i kvalitetom.

               Aktivnost 1.

               :

               Izrada i analiza procjene potreba u području institucionalnih kapaciteta;

               Aktivnost 2.

               :

               Razvoj poslovnog plana i sustava upravljanja kvalitetom;

               Aktivnost 3.

               :

               Uspostavljanje okvirnog programa za obrazovanje i osposobljavanje osoblja zaposlenog u objektima za skladištenje oružja i streljiva;

               Aktivnost 4.

               :

               Podrška uspostavi koordinacijskih ureda partnerske institucije, (LMAC).

         Ishod:

               —

               do kraja osamnaestog mjeseca trajanja projekta bit će izvršena i dokumentirana procjena potreba za razvoj institucionalnih kapaciteta LMAC-a;

               —

               do kraja trinaestog mjeseca projekta odgovarajuća institucija (LMAC) razradit će poslovni plan i postupak za upravljanje kvalitetom;

               —

               do trinaestog mjeseca projekta nadležna institucija (LMAC) bit će odgovarajuće opremljena;

               —

               u suradnji s partnerskom institucijom (LMAC) razvit će se okvir za osposobljavanje.

         Daljnji ishod(i) ovih aktivnosti odredit će se do kraja šestog mjeseca projekta u suradnji s LMAC-om. S obzirom na to da je libijsko Ministarstvo vanjskih poslova nedavno imenovalo partnersku instituciju, relevantni pokazatelji odredit će se u najkraćem roku.
   Rezultat 2.: Odredit će se i obrazložiti potrebe za osposobljavanjem i opremanjem libijskih nevladinih organizacija koje djeluju na području nadzora nad konvencionalnim oružjem i razminiranju. Pojačat će se kapaciteti tih nevladinih organizacija, posebno u pogledu upravljanja, financijskog upravljanja i tehničkih vještina.

               Aktivnost 1.

               :

               Osposobljavanje za upravljanje i financijsko upravljanje;

               Aktivnost 2.

               :

               Mjere tehničkog osposobljavanja u području razminiranja.

         Ishod:

               —

               U 2013., 2014. i 2015. će se u trima nevladinim organizacijama godišnje provesti osposobljavanje za upravljanje.

         3.2   PSSM (koji financira Unija)

               Aktivnost 1.

               :

               Izrada nacionalne strategije i standardnih operativnih postupaka za PSSM;

               Aktivnost 2.

               :

               Uspostavljanje okvira za osposobljavanje o pitanjima koja se tiču PSSM-a;

               Aktivnost 3.

               :

               Obnavljanje i upravljanje sigurnošću skladišnih prostora za streljivo;

               Aktivnost 4.

               :

               Osiguravanje jedinica za privremeno skladištenje;

               Aktivnost 5.

               :

               Premještanje skladišnih prostora za streljivo;

               Aktivnost 6.

               :

               Mogućnosti za recikliranje zaliha streljiva;

               Aktivnost 7.

               :

               Regionalna suradnja u pitanjima vezanim za PSSM;

               Aktivnost 8.

               :

               Uspostavljanje elastičnog sustava za upravljanje rizikom.

         3.2.1   Izrada nacionalne strategije i standardnih operativnih postupaka za PSSM

   Ciljevi:
   Ova aktivnost poboljšat će usklađenost između libijskih institucija uključenih u upravljanje zalihama i dovesti do kvalitetnije provedbe postupaka za upravljanje zalihama, a time i podići razinu sigurnosti i zaštite zaliha konvencionalnog oružja i streljiva. Libijske državne institucije zadužene za usklađivanje i nadzor u području PSSM-a moći će razviti uskladiti i provesti mjere za fizičko osiguranje i upravljanja zalihama.
   Opis:

               —

               istraživanje i analiza postojećih nacionalnih strategija i standardnih operativnih postupaka u područjima povezanim s PSSM-om i donošenje zaključaka radi izrade nove nacionalne strategije i revidiranih standardnih operativnih postupaka;

               —

               diseminacija prikupljenog znanja i općih odrednica nacionalne strategije i rasprava o njima u procesu aktivnog savjetovanja sa svim relevantnim zainteresiranim stranama kao što su Ministarstvo unutarnjih poslova, Ministarstvo obrane, Ministarstvo vanjskih poslova, Libijske oružane snage, Nacionalna garda i nevladine organizacije;

               —

               pružanje organizacijske potpore i stručnih tehničkih znanja libijskim državnim tijelima odgovornim za izradu nacionalne strategije i razvijanje standardnih operativnih postupaka;

               —

               podrška nacionalnim institucijama odgovornim za omogućivanje revizije strategije i proces postizanja konsenzusa sa stranama zainteresiranim za dovršetak nacionalne strategije i standardnih operativnih postupaka za PSSM.

         Ishod:

               —

               izrada nacionalne strategije koja obuhvaća PSSM;

               —

               izrada standardnih operativnih postupaka za PSSM.

         3.2.2   Uspostavljanje okvira za osposobljavanje o pitanjima koja se tiču PSSM-a

   Ciljevi:
   Ova aktivnost poboljšat će osposobljavanje osoblja zaposlenog u objektima za skladištenje streljiva i time pospješiti sigurnost na tim mjestima.
   Opis:

               —

               revizija postojećih procjena potreba za osposobljavanjem u području PSSM-a i donošenje zaključaka radi izrade novog okvira za osposobljavanje;

               —

               provođenje istraživanja o postojećim i planiranim partnerskim subjektima i obrazovnim ustanovama radi održavanje tečajeva o PSSM-u;

               —

               omogućivanje procesa savjetovanja sa zainteresiranim stranama radi izrade osnovnih odrednica i glavnih ciljeva budućeg nacionalnog okvira za osposobljavanje za PSSM;

               —

               omogućivanje stručnom timu libijskih i međunarodnih stručnjaka da izrade okvir za osposobljavanje. Okvir za osposobljavanje trebao bi sadržavati definiciju ciljne skupine, strategiju načina za dosezanje i odabir ciljne skupine, izradu nastavnog plana osposobljavanja, definicije metoda za obuku, rokove, kadrovski plan, troškovnik te pripremu dokumentacije i sustava za evaluaciju.

         Ishod:

               —

               provedene radionice posvećene procesu savjetovanja zainteresiranih strana i procesu pripreme;

               —

               razrađen je okvir za osposobljavanje.

         3.2.3   Obnavljanje i upravljanje sigurnošću skladišnih prostora za streljivo

   Ciljevi:
   Znatno smanjiti rizik od krađe, pljačke i neovlaštenog pristupa skladištima konvencionalnog oružja i streljiva.
   Opis:

               —

               pregled postojećih istraživanja u skladišnim prostorima za streljivo kao i izvješća zajednice o neosiguranim odlagalištima oružja i streljiva u naseljenim područjima te izrada izvješća u kojem se detaljno navode rezultati pregleda;

               —

               omogućivanje postupka za određivanje prioriteta koji obavljaju libijske institucije za odabir skladišnih prostora za streljivo koji će se obnavljati u sklopu pilot-projekta;

               —

               naručivanje studije o tehničkoj izvedivosti i istraživačkih građevinskih timova za izradu najisplativijih mogućnosti za obnavljanje;

               —

               omogućivanje postizanja konsenzusa o tome koji će se skladišni prostori za streljivo obnavljati. U postupak odlučivanja će se prilikom odabira uključiti sljedeća mjerila: nacionalni prioriteti pri odabiru, sigurnosne prijetnje lokalnom stanovništvu, pristup koji omogućuju odgovarajući sigurnosni čimbenici (vojna vijeća itd.), operativna i financijska ograničenja i sklonosti zajednice;

               —

               omogućivanje korištenja usluga vanjskih izvršitelja za tehnička istraživanja i razrade projektnih zadaća te omogućivanje postupka ugovaranja odgovarajućih projekata obnove;

               —

               omogućivanje zajedničkog praćenja i ocjene kvalitete;

               —

               omogućivanje razrade koncepata zaštitite i sigurnosti za pilotske skladišne prostore za streljivo;

               —

               osiguravanje sigurnosne opreme za pilotske skladišne prostore za streljivo;

               —

               pružanje osposobljavanja budućem osoblju zaposlenom u skladištima.

         Ishod:

               —

               Obnovljen je predviđeni broj skladišnih objekata za streljivo (točan broj odredit će se na kraju prve faze).

         3.2.4   Osiguravanje jedinica za privremeno skladištenje

   Ciljevi:
   Ova će aktivnost dovesti do boljeg nadzora nad odabranim libijskim zalihama konvencionalnog oružja, smanjiti opasnosti od krađe i bolje zaštititi civile od nenadziranih eksplozija.
   Opis:

               —

               naručivanje istraživanja o potencijalnim mjestima za privremene skladišne jedinice i studija izvedivosti isplativih opcija za uspostavljanje privremenih skladišnih jedinica. Rezultati istraživanja bit će detaljno navedeni u izvješću o tome kamo privremeno postaviti skladišne jedinice i o njihovim tehničkim specifikacijama;

               —

               omogućivanje postizanja konsenzusa o tome gdje izgraditi privremene skladišne jedinice. U postupak odlučivanja će se prilikom odabira uključiti sljedeća mjerila: nacionalni prioriteti pri odabiru, sigurnosne prijetnje lokalnom stanovništvu, pristup koji omogućuju odgovarajući sigurnosni čimbenici (vojna vijeća itd.), operativna i financijska ograničenja i sklonosti zajednice;

               —

               omogućivanje korištenja usluga vanjskih izvršitelja za tehnička istraživanja i razrade projektnih zadaća te omogućivanje postupka ugovaranja odgovarajućih građevinskih projekata;

               —

               omogućivanje zajedničkog praćenja i ocjene kvalitete;

               —

               omogućivanje razvijanja koncepata zaštite i sigurnosti za svaku privremenu skladišnu jedinicu;

               —

               osiguravanje sigurnosne opreme za odabrane privremene skladišne jedinice;

               —

               pružanje osposobljavanja budućem osoblju zaposlenom u skladišnim jedinicama.

         Ishod:

               —

               Uspostavljen predviđeni broj privremenih skladišnih jedinica za streljivo (točan broj odredit će se na kraju prve faze).

         3.2.5   Premještanje skladišnih prostora za streljivo

   Ciljevi:
   Provedba ove aktivnosti dovest će do poboljšane sigurnosti skladišnih prostora te će popraviti sigurnosno stanje u susjednim naseljenim područjima.
   Opis:

               —

               naručivanje istraživanja o skladištima diljem Libije koje treba premjestiti;

               —

               naručivanje studije izvedivosti i pripadajućeg izvješća o isplativosti mogućnosti za prijevoz/premještaj i o mogućim mjestima na koja će se premjestiti skladišta streljiva;

               —

               omogućivanje postizanja konsenzusa o odabiru skladišnih prostora za streljivo koji će se premještati. U postupak odlučivanja će se prilikom odabira uključiti sljedeća mjerila: nacionalni prioriteti pri odabiru, sigurnosne prijetnje lokalnom stanovništvu, pristup koji omogućuju odgovarajući sigurnosni čimbenici (vojna vijeća itd.), operativna i financijska ograničenja i sklonosti zajednice;

               —

               omogućivanje korištenja usluga vanjskih izvršitelja za tehnička istraživanja i razrade projektnih zadaća te omogućivanje postupka ugovaranja za odgovarajuće projekte za premještanje/prijevoz;

               —

               omogućivanje zajedničkog praćenja i ocjene kvalitete.

         Ishod:

               —

               Premješten predviđeni broj skladišnih objekata za streljivo (točan broj odredit će se na kraju prve faze).

         3.2.6   Mogućnosti recikliranja zaliha streljiva

   Cilj:
   Dovršetak studije izvedivosti o mogućnostima za smanjenje raspoloživih zaliha streljiva recikliranjem što će potaknuti uništavanje konvencionalnog oružja.
   Opis:

               —

               izrada projektnih zadaća u odgovarajućim libijskim državnim tijelima;

               —

               omogućivanje međunarodnog javnog natječaja i postupka odabira;

               —

               naručivanje studije izvedivosti;

               —

               omogućivanje zajedničkog nadzora kvalitete studije izvedivosti;

               —

               diseminacija rezultata studije odgovarajućim libijskim zainteresiranim stranama;

               —

               omogućivanje prevođenja i tiskanja studije.

         Ishod:

               —

               Izvješće o studiji izvedivosti o mogućnostima da se raspoložive zalihe streljiva smanje recikliranjem;

               —

               radionica za diseminaciju rezultata.

         3.2.7   Regionalna suradnja na pitanjima vezanim za PSSM

   Cilj:
   Ova aktivnost potaknut će regionalnu interakciju i usklađivanje i time povećati stručna znanja i kapacitete u nadležnim državnim institucijama i nevladinim organizacijama uključenim u nadzor nad konvencionalnim oružjem i upravljanje zalihama u regiji.
   Opis:

               —

               podrška organizaciji najviše dvije dvodnevne konferencije koje će poslužiti kao foruma za regionalni dijalog, informiranje, razmjenu znanja i uzajamno učenje, s trostrukim pristupom: i) istaknuti sudionici iz državnih institucija; ii) tehnički provedbeni stručnjaci u području upravljanja zalihama; i iii) nevladine organizacije kroz organiziranje brojnih izlaganja i radionica;

               —

               omogućivanje postupka odlučivanja o temama za izlaganja i radionice;

               —

               omogućivanje određivanja mogućih sudionika i govornika uz pomoć iz Unije, iz libijskih partnera i susjednih zemalja;

               —

               omogućivanje razrade projektnih zadaća i postupka ugovaranja tvrtke zadužene za vođenje konferencije, javno priopćavanje i dokumentaciju.

         Ishod:

               —

               U razdoblju od dvije i pol godine održane su najviše dvije konferencije s maksimalno 45 sudionika.

         3.2.8   Uspostavljanje elastičnog sustava za upravljanje rizikom

   Cilj:
   Poticati uspješnu provedbu projektnih aktivnosti u kojima se vodi računa o mogućnosti izbijanja sukoba u rizičnom okruženju punom izazova, kao što su krhka javna sigurnost, brojne naoružane skupine i nestabilno stanje ugroženo sigurnosnim prijetnjama.
   Opis:

               —

               razvijanje projektnih smjernica za izradu programa u okolnostima mogućeg sukoba kroz primjenu pristupa u skladu s načelom „ne činiti štetu” a koji se odnosi na provedbu projektnih aktivnosti tako da se nenamjerni negativni učinci svedu na najmanju mjeru;

               —

               izrada analize opasnosti i rizika i razvoj sigurnosnog koncepta koji radi postizanja najviše razine sigurnosti osoblja i projektne imovine uključuje standardne operativne postupke za program;

               —

               stalno izravno praćenje rizika i prijetnji i pružanje savjetodavnih usluga o rizicima na terenu osoblju koje radi na projektu i u operacijama;

               —

               sigurnosna oprema za zaštitu projektnog osoblja i imovine;

               —

               razvijanje fleksibilnog sredstva za upravljanje projektom koje će osigurati provedbu projekta u slučaju pogoršanja sigurnosnog stanja u okolini, konkretno, razvijanje kapaciteta za daljinsko upravljanje.

         Ishod:

               —

               koncept sigurnosti za tekuće projekte;

               —

               izrađene smjernice za planiranje programa u okolnostima mogućeg sukoba;

               —

               postavljen savjetnik za upravljanje rizikom.

         4.   PROVEDBA

   4.1   Opća struktura

   Na temelju prijedloga za projekt koji je GIZ dostavio FFO-u, FFO je u listopadu 2012. ovlastio GIZ za provedbu modula za razvoj kapaciteta u okviru Programa nadzora nad konvencionalnim oružjem u Libiji. Provedba aktivnosti počela je 1. studenog 2012., a završit će 31. listopada 2017. Doprinos Unije proširit će taj projekt pružanjem podrške dodatnom modulu za PSSM.
   Modul za PSSM provodit će se usporedno s modulom za razvoj kapaciteta. Povezane aktivnosti počinju 2013. i traju do listopada 2017.
   GIZ će provesti ta dva modula u vezi s razvojem kapaciteta i PSSM-om kratkoročnim i dugoročnim zapošljavanjem stručnjaka, kao i suradnjom s međunarodnim i lokalnim partnerima, dijelom na temelju podugovornih aranžmana.
   Glavni partner GIZ-a za modul za razvoj kapaciteta je LMAC. U verbalnoj noti njemačkom veleposlanstvu u Tripoliju od 17. prosinca 2012., libijsko Ministarstvo vanjskih poslova potvrdilo je da je LMAC libijska državna institucija odgovorna za nadgledanje i usklađivanje u području nadzora nad konvencionalnim oružjem i razminiranju i podržalo GIZ u provedbi Programa.
   GIZ je odabran kao provedbena agencija za ovaj projekt na temelju specifičnog stručnog znanja i iskustva diljem svijeta, kao i prezentacije o svojoj ocjenjivačkoj misiji u Libiji koju je održao za radnu skupinu za globalno razoružanje i nadzor oružja i preporuka i predložene strategije za djelovanje, u kojoj je posebno predviđeno da u projektu sudjeluju i za njega budu odgovorne sve zainteresirane strane, a poseban naglasak stavljen je i na održivost učinka projekta.
   4.2   Partneri

   Aktivnosti Programa u Libiji za oba modula provodit će se u suradnji s međunarodnim partnerima. Postoji nekoliko partnera s kojima će GIZ surađivati i s kojima već surađuje: misija Ujedinjenih naroda u Libiji (UNSMIL) pruža podršku libijskim agencijama, među ostalim, pružanjem strateških i tehničkih savjeta u području sigurnosti i nadzora oružja. UNSMIL je prema Rezoluciji Vijeća sigurnosti Ujedinjenih naroda 2040 od 12. ožujka 2012. dobio ovlaštenje u području razminiranja, upravljanja streljivom i upravljanja oružjem. GIZ surađuje s drugim donatorima u području nadzora oružja i razminiranja u Libiji, posebno sa Sjedinjenim Američkim Državama i Ujedinjenom Kraljevinom.
   Iako sveukupnu odgovornost za upravljanje programom zadržava GIZ, u okviru programa sklopit će se partnerstva s međunarodnim nevladinim organizacijama specijaliziranim za PSSM i razminiranje kako bi se za potrebe dvaju modula osiguralo specijalističko stručno znanje i kako bi se na terenu provelo razminiranje. Zbog modularnog pristupa Programa, u njegovu provedbu bit će uključeno nekoliko nevladinih organizacija, koje će biti izabrane na temelju njihove prisutnosti u regiji, njihovih prednosti i mana i prethodnog iskustva, kao i njihovih operativnih kapaciteta u Libiji.
   4.3   Upravljanje mjerama

   Dizajn programa: Modularni početni pristup
   Program je osmišljen tako da se tijekom provedbe mogu dodavati ili ukidati određeni moduli radi fleksibilne prilagodbe na promjene u okolini kojima se uzima u obzir mogućnost sukoba. Ta struktura omogućuje različitim donatorima da financiraju dijelove Programa i da doprinos svakog donatora bude vidljiv. Konačno, struktura programa osmišljena je tako da omogućuje pouzdano upravljanje rizikom i stabilno upravljanje projektom. U skladu s tim, GIZ osmišljava početni pristup koji osigurava upravljanje programom u sklopu kojeg se provode oba projektna modula.
   Strategija programa: Četiri faze u pet godina
   Program je osmišljen kako bi se njime smanjila razlika između hitnih postupaka koji se privode kraju u Libiji i nacionalnih razvojnih strategija i programa koje će, kako se očekuje, libijska vlada pokrenuti i provoditi tijekom narednih godina.
   Stoga se temelji na petogodišnjoj srednjoročnoj strategiji čije je trajanje dulje od uobičajenih ciklusa planiranja hitnih mjera. Za modul za razvoj kapaciteta bit će posebno potrebno vrijeme i pouzdano partnerstvo između Programa i lokalnih partnera, kako bi se postigli opipljivi rezultati i kako bi, do kraja četvrte faze, nacionalni kapaciteti bili dovoljni da se preuzme nacionalna odgovornost za program.
   Pristupom s četirima fazama osigurava se da se programski moduli mogu prilagođavati tijekom provedbe programa, bilo radi drukčijih potreba nekoga od partnera, bilo radi promjena u mogućnostima financiranja. Na taj način omogućilo bi se dodavanje modula Programu u trećoj fazi, ako do tog trenutka za ta područja djelovanja uvjeti postanu povoljniji nego što su sada.
   Aranžmani s donatorima:
   Program je projekt u koji je uključeno više donatora, a sufinanciraju ga Unija i FFO.
   FFO će redovito nadzirati cijeli program koji provodi GIZ, uključujući i komponentu za razvoj kapaciteta i komponentu u vezi s PSSM-om, putem utvrđenih postupaka FFO-a.
   Trajanje programa i faze:


title: Odluka Vijeća 2013/134/ZVSP od 18. ožujka 2013. o izmjeni Odluke 2011/173/ZVSP o mjerama ograničavanja s obzirom na stanje u Bosni i Hercegovini

text:
               18/Sv. 15

               HR

               Službeni list Europske unije

               132

         32013D0134

               L 075/33

               SLUŽBENI LIST EUROPSKE UNIJE

         ODLUKA VIJEĆA 2013/134/ZVSP
   od 18. ožujka 2013.
   o izmjeni Odluke 2011/173/ZVSP o mjerama ograničavanja s obzirom na stanje u Bosni i Hercegovini
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 29.,
   budući da:

               (1)

               Vijeće je 21. ožujka 2011. donijelo Odluku 2011/173/ZVSP (1).

               (2)

               Na temelju preispitivanja Odluke 2011/173/ZVSP, mjere ograničavanja trebalo bi obnoviti do 22. ožujka 2014.

               (3)

               Odluku 2011/173/ZVSP trebalo bi izmijeniti na odgovarajući način,

         DONIJELO JE OVU ODLUKU:
   Članak 1.
   U članku 6. Odluke 2011/173/ZVSP, drugi stavak zamjenjuje se sljedećim:

      „Ova Odluka primjenjuje se do 22. ožujka 2014.”

   Članak 2.
   Ova Odluka stupa na snagu na datum objave u Službenom listu Europske unije.

      Sastavljeno u Bruxellesu 18. ožujka 2013.

            Za Vijeće

            Predsjednik

         S. COVENEY

      (1)  SL L 76, 22.3.2011., str. 68.


title: Odluka Vijeća (ZVSP) 2016/597 od 18. travnja 2016. o produljenju mandata posebnog predstavnika Europske unije za bliskoistočni mirovni proces

text:
               19.4.2016

               HR

               Službeni list Europske unije

               L 103/29

         ODLUKA VIJEĆA (ZVSP) 2016/597
   od 18. travnja 2016.
   o produljenju mandata posebnog predstavnika Europske unije za bliskoistočni mirovni proces
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 33. i članak 31. stavak 2.,
   uzimajući u obzir prijedlog Visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 15. travnja 2015. donijelo Odluku (ZVSP) 2015/599 (1) o imenovanju g. Fernanda GENTILINIJA posebnim predstavnikom Europske unije (PPEU) za bliskoistočni mirovni proces. Mandat PPEU-a istječe 30. travnja 2016.

               (2)

               Mandat PPEU-a trebalo bi produljiti za dodatno razdoblje od 10 mjeseci.

               (3)

               PPEU će provoditi mandat u kontekstu situacije koja se može pogoršati i koja bi mogla ugroziti ostvarenje ciljeva vanjskog djelovanja Unije kako su određeni u članku 21. Ugovora,

         DONIJELO JE OVU ODLUKU:
   Članak 1.
   Posebni predstavnik Europske unije
   Mandat g. Fernanda GENTILINIJA kao PPEU-a za bliskoistočni mirovni proces produljuje se do 28. veljače 2017. Vijeće može odlučiti da će mandat PPEU-a završiti ranije, na temelju procjene Političkog i sigurnosnog odbora (PSO) i prijedloga Visokog predstavnika Unije za vanjske poslove i sigurnosnu politiku (VP).
   Članak 2.
   Ciljevi politike
   1.   Mandat PPEU-a temelji se na ciljevima politike Unije u pogledu bliskoistočnog mirovnog procesa.
   2.   Opći cilj jest uspostava sveobuhvatnog mira koji bi se trebao postići na temelju dvodržavnog rješenja prema kojem Izrael i demokratska, cjelovita, održiva, mirna i suverena palestinska država žive jedna pored druge unutar sigurnih i priznatih granica te održavaju normalne odnose sa svojim susjedima u skladu s odgovarajućim rezolucijama Vijeća sigurnosti Ujedinjenih naroda (UN), madridskim načelima, uključujući načelo „zemlja za mir”, mirovnim planom, sporazumima koje su strane prethodno postigle i arapskom mirovnom inicijativom. Uzimajući u obzir različite aspekte izraelsko-arapskih odnosa, regionalna dimenzija ključan je element za postizanje sveobuhvatnog mira.
   3.   U postizanju tog cilja prioriteti politike su zadržavanje dvodržavnog rješenja te ponovno pokretanje i podupiranje mirovnog procesa. Jasni parametri kojima se utvrđuje osnova za pregovore ključni su elementi za uspješan ishod, a Unija je utvrdila svoje stajalište u pogledu takvih parametara u zaključcima Vijeća iz prosinca 2009., prosinca 2010. i srpnja 2014. te će ih nastaviti aktivno promicati.
   4.   Unija je predana suradnji s dotičnim stranama i s partnerima u međunarodnoj zajednici, između ostalog sudjelovanjem u bliskoistočnom kvartetu („kvartet”) i aktivnim promicanjem odgovarajućih međunarodnih inicijativa za stvaranje nove dinamike u pregovorima.
   Članak 3.
   Mandat
   1.   Kako bi postigao ciljeve politike, PPEU ima sljedeći mandat:

               (a)

               pružati aktivan i učinkovit doprinos Unije djelovanjima i inicijativama koje vode do konačnog rješavanja izraelsko-palestinskog sukoba na temelju dvodržavnog rješenja te u skladu s parametrima Unije;

               (b)

               poticati i održavati bliske kontakte sa svim stranama uključenima u mirovni proces, relevantnim političkim dionicima, drugim zemljama regije, članovima kvarteta i drugim relevantnim zemljama, kao i s UN-om i drugim relevantnim međunarodnim organizacijama, kao što je Liga arapskih država, kako bi zajedno ojačali mirovni proces;

               (c)

               djelovati, prema potrebi, na način kojim se promiče mogući novi okvir za pregovore i doprinosi tom okviru, uz savjetovanje sa svim ključnim dionicima i državama članicama;

               (d)

               aktivno podupirati mirovne pregovore između strana i doprinositi tim pregovorima, između ostalog podnošenjem prijedlogâ u ime Unije u kontekstu tih pregovora;

               (e)

               osiguravati trajnu prisutnost Unije u relevantnim međunarodnim forumima;

               (f)

               doprinositi upravljanju krizama i njihovu sprečavanju, između ostalog u pogledu Gaze;

               (g)

               doprinositi, kada se to traži, provedbi međunarodnih sporazuma postignutih između strana te s njima diplomatski surađivati u slučaju neispunjavanja uvjeta iz tih sporazuma;

               (h)

               doprinositi političkim naporima u svrhu ostvarenja temeljne promjene koja vodi održivom rješenju za Pojas Gaze, koji je sastavni dio buduće palestinske države te čijem bi se rješavanju trebalo pristupiti u pregovorima;

               (i)

               posvećivati osobitu pažnju čimbenicima koji utječu na regionalnu dimenziju mirovnog procesa, suradnji s arapskim partnerima i provedbi arapske mirovne inicijative;

               (j)

               konstruktivno surađivati s potpisnicama sporazumâ u okviru mirovnog procesa s ciljem promicanja usklađenosti s temeljnim normama demokracije, uključujući poštovanje međunarodnog humanitarnog prava, ljudskih prava i vladavine prava;

               (k)

               pripremati prijedloge za intervenciju Unije u mirovnom procesu i najbolji način ostvarenja inicijativa Unije te trajnih napora Unije povezanih s mirovnim procesom, kao što je doprinos Unije palestinskim reformama, uključujući političke aspekte relevantnih razvojnih projekata Unije;

               (l)

               angažirati se na odvraćanju strana od jednostranih djelovanja kojima se ugrožava održivost dvodržavnog rješenja;

               (m)

               izvješćivati, kao izaslanik u kvartetu, o napretku i razvoju pregovora te doprinositi pripremi sastanaka izaslanika kvarteta na temelju stajalištâ Unije i u koordinaciji s drugim članovima kvarteta;

               (n)

               doprinositi provedbi politike Unije o ljudskim pravima u suradnji s PPEU-om za ljudska prava, uključujući smjernice Unije o ljudskim pravima, osobito smjernice Unije o djeci i oružanim sukobima, kao i o nasilju nad ženama i djevojčicama te borbi protiv svakog oblika njihove diskriminacije, te politike Unije u vezi s rezolucijom Vijeća sigurnosti UN-a 1325 (2000) o ženama, miru i sigurnosti, između ostalog praćenjem i izvješćivanjem o razvoju događaja te oblikovanjem preporuka u vezi s tim;

               (o)

               doprinositi boljem razumijevanju uloge Unije među nositeljima javnog mišljenja u regiji.

         2.   PPEU podupire rad VP-a, istodobno zadržavajući pregled nad svim aktivnostima Unije u regiji povezanima s bliskoistočnim mirovnim procesom.
   Članak 4.
   Provedba mandata
   1.   PPEU je odgovoran za provedbu mandata, djelujući u okviru ovlasti VP-a.
   2.   PSO održava povlaštenu povezanost s PPEU-om i glavna je točka PPEU-a za kontakt s Vijećem. PSO pruža PPEU-u strateško vodstvo i političko usmjeravanje u okviru njegova mandata, ne dovodeći u pitanje ovlasti VP-a.
   3.   PPEU djeluje u bliskoj koordinaciji s Europskom službom za vanjsko djelovanje (ESVD) i njezinim relevantnim odjelima.
   4.   PPEU djeluje u bliskoj koordinaciji s uredom predstavništva Unije u Jeruzalemu, delegacijom Unije u Tel Avivu te sa svim drugim relevantnim delegacijama Unije u regiji.
   5.   PPEU djeluje ponajprije u regiji, istodobno osiguravajući svoju redovitu prisutnost u sjedištu ESVD-a.
   Članak 5.
   Financiranje
   1.   Financijski referentni iznos namijenjen pokrivanju rashoda povezanih s mandatom PPEU-a u razdoblju od 1. svibnja 2016. do 28. veljače 2017. iznosi 1 250 000 EUR.
   2.   Rashodima se upravlja u skladu s postupcima i pravilima koji se primjenjuju na opći proračun Unije.
   3.   Upravljanje rashodima podliježe ugovoru između PPEU-a i Komisije. PPEU za sve rashode odgovara Komisiji.
   Članak 6.
   Ustrojavanje i sastav tima
   1.   PPEU je odgovoran za ustrojavanje tima u granicama mandata PPEU-a i odgovarajućih raspoloživih financijskih sredstava. Tim posjeduje stručno znanje o specifičnim pitanjima politika, u skladu s potrebama mandata. PPEU odmah obavješćuje Vijeće i Komisiju o sastavu tima.
   2.   Države članice, institucije Unije i ESVD mogu predložiti upućivanje osoblja za rad s PPEU-om. Plaće takvog upućenog osoblja pokriva država članica, dotična institucija Unije odnosno ESVD. Stručnjaci koje su države članice uputile u institucije Unije ili u ESVD mogu također biti raspoređeni PPEU-u. Međunarodno ugovorno osoblje mora imati državljanstvo neke od država članica.
   3.   Cjelokupno upućeno osoblje ostaje pod administrativnom nadležnošću države članice koja ga upućuje, institucije Unije koja ga upućuje ili ESVD-a te obavlja svoje dužnosti i djeluje u interesu mandata PPEU-a.
   Članak 7.
   Povlastice i imuniteti PPEU-a i osoblja PPEU-a
   Povlastice, imuniteti i ostala jamstva potrebna za dovršetak i neometano funkcioniranje misije PPEU-a i članova osoblja PPEU-a prema potrebi se usuglašavaju sa zemljama domaćinima. Države članice i ESVD u tu svrhu osiguravaju svu potrebnu potporu.
   Članak 8.
   Sigurnost klasificiranih podataka EU-a
   PPEU i članovi tima PPEU-a poštuju sigurnosna načela i minimalne standarde utvrđene Odlukom Vijeća 2013/488/EU (2).
   Članak 9.
   Pristup informacijama i logistička potpora
   1.   Države članice, Komisija, ESVD i Glavno tajništvo Vijeća osiguravaju PPEU-u pristup svim relevantnim informacijama.
   2.   Delegacije Unije u regiji i/ili države članice prema potrebi osiguravaju logističku potporu u regiji.
   Članak 10.
   Sigurnost
   U skladu s politikom Unije o sigurnosti osoblja koje je razmješteno izvan Unije u operativnom svojstvu u okviru glave V. Ugovora, PPEU, u skladu s mandatom PPEU-a i sa sigurnosnom situacijom na području za koje je odgovoran, poduzima sve razumno izvedive mjere za sigurnost cjelokupnog osoblja za koje je PPEU izravno nadležan, posebno tako da:

               (a)

               uspostavlja poseban sigurnosni plan na temelju uputa ESVD-a, koji uključuje posebne mjere za fizičku zaštitu, organizacijsku sigurnost i sigurnost postupaka, kojima se uređuje upravljanje sigurnim kretanjem osoblja prema području za koje je odgovoran i unutar njega, kao i upravljanje situacijama u kojima je ugrožena sigurnost, te koji uključuje krizni plan i plan za evakuaciju misije;

               (b)

               osigurava da je sveukupno osoblje koje je razmješteno izvan Unije pokriveno osiguranjem od visokog rizika, u skladu s uvjetima na području za koje je odgovoran;

               (c)

               osigurava da svi članovi tima PPEU-a koji se trebaju razmjestiti izvan Unije, uključujući lokalno ugovorno osoblje, prođu odgovarajuće sigurnosno osposobljavanje prije ili nakon dolaska na područje za koje je odgovoran, na temelju stupnjeva rizika koje za to područje određuje ESVD;

               (d)

               osigurava provedbu svih dogovorenih preporuka koje su pripremljene na temelju redovitih sigurnosnih procjena te Vijeću, VP-u i Komisiji pruža pisana izvješća o provedbi tih preporuka i o ostalim sigurnosnim pitanjima u okviru izvješća o napretku i izvješća o provedbi mandata.

         Članak 11.
   Izvješćivanje
   PPEU redovito pruža usmena i pisana izvješća VP-u i ESVD-u. PPEU redovito izvješćuje PSO dodatno uz minimalne zahtjeve u vezi s izvješćivanjem i utvrđivanjem ciljeva kako je utvrđeno u smjernicama o imenovanju, mandatu i financiranju posebnih predstavnika Unije. PPEU također prema potrebi izvješćuje radne skupine Vijeća. Redovita izvješća šalju se putem mreže COREU. PPEU može pružati izvješća Vijeću za vanjske poslove. U skladu s člankom 36. Ugovora PPEU može sudjelovati u informiranju Europskog parlamenta.
   Članak 12.
   Koordinacija
   1.   PPEU doprinosi jedinstvu, dosljednosti i učinkovitosti djelovanja Unije i pomaže osigurati da se svi instrumenti Unije i djelovanja država članica koriste dosljedno radi ostvarivanja ciljeva politike Unije. Aktivnosti PPEU-a koordiniraju se s aktivnostima Komisije. PPEU redovito informira misije država članica i delegacije Unije.
   2.   Na terenu se održavaju bliski kontakti sa šefovima misija država članica, šefovima delegacija Unije i voditeljima misija ZSOP-a. Oni ulažu sve napore kako bi pomogli PPEU-u u provedbi mandata. PPEU, u bliskoj koordinaciji sa šefom delegacije Unije u Tel Avivu i uredom predstavništva Unije u Jeruzalemu, daje lokalne političke smjernice voditeljima Policijske misije Europske unije za palestinska područja (EUPOL COPPS) i Misije pomoći Europske unije za granični prijelaz Rafah (EU BAM Rafah). PPEU također održava kontakte s drugim međunarodnim i regionalnim dionicima na terenu.
   Članak 13.
   Preispitivanje
   Provedba ove Odluke i njezina usklađenost s ostalim doprinosima Unije u regiji redovito se preispituju. PPEU podnosi Vijeću, VP-u i Komisiji izvješće o napretku do kraja kolovoza 2016. te sveobuhvatno izvješće o provedbi mandata do kraja studenoga 2016.
   Članak 14.
   Stupanje na snagu
   Ova Odluka stupa na snagu na dan donošenja.

      Sastavljeno u Luxembourgu 18. travnja 2016.

            Za Vijeće

            Predsjednica

         F. MOGHERINI

      (1)  Odluka Vijeća (ZVSP) 2015/599 od 15. travnja 2015. o imenovanju posebnog predstavnika Europske unije za bliskoistočni mirovni proces (SL L 99, 16.4.2015., str. 29.).

      (2)  Odluka Vijeća 2013/488/EU od 23. rujna 2013. o sigurnosnim propisima za zaštitu klasificiranih podataka EU-a (SL L 274, 15.10.2013., str. 1.).


title: 2001/748/EZ: Odluka Vijeća od 16. listopada 2001. o potpisivanju u ime Europske zajednice Protokola Ujedinjenih naroda o nezakonitoj proizvodnji i trgovanju vatrenim oružjem, njegovim dijelovima i komponentama te streljivom, kojim se dopunjuje Konvencija Ujedinjenih naroda protiv transnacionalnog organiziranog kriminaliteta

text:
               18/Sv. 002

               HR

               Službeni list Europske unije

               29

         32001D0748

               L 280/5

               SLUŽBENI LIST EUROPSKE UNIJE

               16.10.2001.

      ODLUKA VIJEĆA

   od 16. listopada 2001.
   o potpisivanju u ime Europske zajednice Protokola Ujedinjenih naroda o nezakonitoj proizvodnji i trgovanju vatrenim oružjem, njegovim dijelovima i komponentama te streljivom, kojim se dopunjuje Konvencija Ujedinjenih naroda protiv transnacionalnog organiziranog kriminaliteta
   (2001/748/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegove članke 95. i 133. u vezi s člankom 300. stavkom 2. prvim podstavkom Ugovora,
   uzimajući u obzir prijedlog Komisije,
   budući da:

               (1)

               Komisija je uz odobrenje Vijeća, a u ime Zajednice pregovorima dogovorila elemente Protokola o nezakonitoj proizvodnji i trgovini vatrenim oružjem, njegovim dijelovima, komponentama i streljivom koji su u nadležnosti Zajednice.

               (2)

               Vijeće je također dalo uputu Komisiji da pregovorima dogovori pristupanje Zajednice dotičnom međunarodnom sporazumu.

               (3)

               Pregovori su uspješno završeni, a instrument koji proizlazi iz njih bit će otvoren za potpisivanje državama i, u okviru njihovih nadležnosti, regionalnim organizacijama za ekonomsku integraciju.

               (4)

               Države članice izjavile su da će potpisati instrument što je prije moguće i da bi ga Europska zajednica također trebala moći potpisati,

         ODLUČILO JE:
   Jedini članak
   1.   Predsjednik Vijeća ovlašten je imenovati osobe s ovlaštenjem da u ime Zajednice potpišu Protokol o nezakonitoj proizvodnji i trgovanju vatrenim oružjem, njegovim dijelovima, komponentama i streljivom, koji je priložen Konvenciji protiv transnacionalnog organiziranog kriminaliteta.
   2.   Tekst Protokola koji je usvojila Generalna skupština Ujedinjenih naroda u Rezoluciji br. 55/255 od 8. lipnja 2001. bit će objavljen u Službenom listu Europskih zajednica nakon što ga Zajednica sklopi.

      Sastavljeno u Luxembourgu 16. listopada 2001.

            Za Vijeće

            Predsjednik

         D. REYNDERS


title: 2004/578/EZ: Odluka Vijeća od 29. travnja 2004. o sklapanju Okvirnog sporazuma između Europske zajednice i Europske svemirske agencije

text:
               13/Sv. 47

               HR

               Službeni list Europske unije

               148

         32004D0578

               L 261/63

               SLUŽBENI LIST EUROPSKE UNIJE

         ODLUKA VIJEĆA
   od 29. travnja 2004.
   o sklapanju Okvirnog sporazuma između Europske zajednice i Europske svemirske agencije
   (2004/578/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 170., u vezi s prvom rečenicom prvog podstavka članka 300. stavka 2. i prvim podstavkom članka 300. stavka 3.,
   uzimajući u obzir prijedlog Komisije,
   uzimajući u obzir mišljenje Europskog parlamenta (1),
   budući da:

               (1)

               Komisija je u ime Zajednice dogovorila Sporazum s Europskom svemirskom agencijom.

               (2)

               Sporazum je potpisan u ime Zajednice 25. studenoga 2003., podložno njegovom mogućem kasnijem zaključivanju.

               (3)

               Ovaj Sporazum treba odobriti,

         ODLUČILO JE:
   Članak 1.
   Ovim se u ime Zajednice odobrava Sporazum između Europske zajednice i Europske svemirske agencije.
   Tekst Sporazuma je priložen ovoj Odluci.
   Članak 2.
   Predsjednik Vijeća ovim se ovlašćuje imenovati osobu ovlaštenu položiti akt o odobrenju u ime Zajednice, u skladu s člankom 12. stavkom 1. Okvirnog sporazuma, kojim se izražava suglasnost Zajednice s takvom obvezom.

      Sastavljeno u Luxembourgu 29. travnja 2004.

            Za Vijeće

            Predsjednik

         M. McDOWELL

      (1)  Mišljenje od 20. travnja 2004. (još nije objavljeno u Službenom listu).